ЕИ Гуантанамо тутқунлари ҳимояси\nГуантанамодаги юзлаб тутқунлар¸ озод қилинган тақдирда ҳам¸ қаерга борарини билмай ҳайрон.\nБарак Обама 44-АҚШ президенти сифатида иш бошлаганидан бери илк бор ялпи йиғин ўтказаëтган Европа Иттифоқи¸ янги маъмуриятга хушхабар йўллашга уринмоқда.\nЙиллардан бери Вашингтон раҳбариятини Кубанинг Гуантанамо оролидаги ҳарбий қамоқхонани ëпишга чақириб келган ЕИ сўрови¸ янги президент Обаманинг илк иш кунидаëқ қабул қилинди.\nГуантанамони бир йил ичида ëпишга фармон берган президент Обама¸ халқаро иттифоқчиларидан энди бу ердаги 250 ка яқин тутқун тақдири борасида амалий ëрдам кутмоқда.\nОбама иш бошлаганидан бери илк бор тўпланаëтган Европа дипломатлари АҚШ янги президентининг бу борада қуруқ олқишдан кўра аниқ ëрдам кутаëтганини яхши биладилар.\nАммо уларнинг бу масалада Обама кутган ëрдамни беришга ҳам қўллари қисқалик қилмоқда.\nГуантанамони ëпишга қарор қилган Оқ уй маъмурияти¸ Европадаги иттифоқчиларидан бу ерда йиллардан бери судсиз сақлаб келинган тутқунларни¸ улар айбсиз деб топилган тақдирда¸ реабилитация учун қабул қилишни сўрамоқда.\nАммо 27 давлатдан иборат иттифоқнинг бу сўровга ижобий жавоб бериши¸ ички бўлиниш туфайли¸ ҳозирча эҳтимолдан йироқ кўринмоқда.\n22 январ куни иттифоқ номидан ягона баëнот эълон қилган жорий президент Чехия ҳукумати¸ Гуантанамонинг бекитилиши юксак рамзий аҳамиятга эга экани ва бундай қарорнинг евроатлантика ҳудудларидаги террорчиликка қарши курашдаги ҳамкорликни кучайтириши таъкидланди.\nБрюссел йиғинига келар ҳамоно Финляндия ташқи ишлар вазири Александр Стуб ҳам¸ Обама маъмуриятининг бу қарорини ижобий муқаддима дея атади.\n- Ҳозирча америкаликлар бизга ҳеч қандай сўров юборгани ëки қайсидир тутқунни қабул қилишимизни илтимос ҳам қилганича йўқ. Аммо бундай сўров бўлса¸ ишончим комилки¸ биз унга жуда жиддий ëндашамиз.\nМен буни жуда муҳим сиëсий масала деб биламан ва Гуантанамони ëпиш қарори учун АҚШ қўлини сиқиб табриклашимиз лозим. Бу янги ва тоза бир муқаддима. Гуантанамони ëпиш қароридан биз жуда бахтиëрмиз¸ деди Ҳелсинки дипломатлари раҳбари.\nЕИ га аъзо Португалия ва Испания¸ АҚШ да маҳкамага тортила олмайдиган¸ айни пайтда террорчи деган ëрлиқ туфайли ўз ватанида ҳам тазйиққа учрайдиган Гуантанамо тутқунларини нормал ҳаëтга қайтаришда ëрдам бериш истагида.\nАйни шу иккала ҳукумат¸ ЕИ дан¸ Гуанатанамодан озод этиладиган бу каби тутқунларга бошпана бериш борасида ягона ëндашув ишлаб чиқишни талаб қилмоқда.\nАммо ЕИ қонунларига кўра¸ кимгадир сиëсий бошпана бериш борасида қарор қабул қилиш иттифоқнинг эмас¸ балки ҳар бир аъзо давлатнинг ўз ички иши.\nАна шу қонунга асосланган Германия ҳукумати¸ агар Гуантанамо тутқунлари ичида асли германияликлар бўлса¸ уларни қабул қилиши¸ акс ҳолда бу тутқунларнинг кейинги тақдири борасида қарор бериш¸ АҚШ га ҳавола эканини билдирди.\nЕИ нинг ташқи алоқалар бўйича мутасаддиси Хавъер Солана ҳам¸ Гуантанамо тутқунлари борасида иттифоқнинг Америка олдида ҳеч қандай мажбурияти йўқлигини таъкидлади.\n- Гуантанамо Америка муаммоси ва уни Американинг ўзи ҳал қилмоғи лози. Аммо биз унинг имкон қадар тезроқ ëпилишига¸ имкон қадар ëрдам берамиз¸ деди жумладан Солана.\nИттифоқнинг Швеция¸ Дания ва Ҳолландия каби бошқа аъзолари Гуантанамо тутқунларини мафкуравий асосда қабул қилишдан бош тортмоқдалар. Улар фикирча¸ Гуантанамо тутқунларини қабул қилиш¸ келажакда яна шу каби террорчиликда гумонланганларни халқаро қонунларга зид равишда қўлга олиш ва ушлаб туришга йўл очиши мумкин.\nЕИ нинг яна бир гуруҳ аъзолари¸ Ал-Қоидага алоқадорликда гумон этиб¸ йиллардан бери Гуантанамода сақлаб келинган мусулмонларни қабул қилиш¸ ўз юртига эҳтимолий террорчилиларни жалб қилишидан чўчиб¸ бундай сўровни рад этмоқдалар. АҚШ нинг шарқий Европадаги аксар иттифоқчилари¸ айнан шу тоифага мансуб.\nФранция ва Британия каби Вашингтоннинг яқин ҳамкорлари айрим Гуантанамо тутқунларини қабул қилишга ҳозирлигини билдира туриб¸ ЕИ дан бу борада қарор беришни ҳар бир аъзо давлат ихтиëрида қолдиришга оид ягона ëндашув ишлаб чиқишни сўрамоқдалар.\nБуюк Британия ҳозирга қадар Гуантанамодаги 7 ўз фуқаросини қайтариб олди¸ шунингдек мамлакатда яшаш ҳуқуқига эга бўлган яна 4 тутқунга бошпана берди.\nБритания ташқи ишлар вазири Дэвид Милибанд¸ ўз ҳукумати иттифоқнинг бошқа аъзолари билан бу борадаги тажрибасини ўртоқлашишга ҳозирлигини билдирди.\n- у соҳада Британияда муайян тажриба бор. Бугунги йиғинда мен нафақат Гуантанамо тутқунлари масаласида Британия позицияси¸ балки бу тутқунларни нормал ҳаëтга қайтариш борасидаги тажрибамиз ҳақида ҳам гапираман¸ деди Милибанд ўз ҳамкасблари билан учрашиш арафасида.\nИрландия ҳукумати ҳам¸ Гуантанамодан озод этилган тутқунларнинг айримларига бошпана бериш истагини билдирди.\nИрландиядан бошпана топадиганлар орасида¸ Гуанатанамодаги ўзбек тутқунларидан бири - Ойбек Жабборовнинг ҳам бўлиши кутилмоқда.\nҚатор халқаро ташкилотлар¸ хусусан Халқаро амнистия гуруҳи¸ ўз ватани Ўзбекистонга қайтса¸ Гуантанамодагидан ҳам ëмонроқ тазйиққа учраши аниқ бўлган беайб Жабборовга бошпана беришни сўраб¸ махсус кампания ўтказиб келмоқда.


Мендан кейин фақат аҳмоқ одамгина бундай ҳолга йўл қўяди – Лукашенко\nБугун 15-сентябр 15:37\nҚўшилган вақти: 15.12.2018, 13:07\nЛукашенко Украинадаги сиёсий вазият ўзи етакчилик қилаётган давлатда ҳеч қачон такрорланмаслигини айтди.\nБеларуссия Республикаси Президенти Александр Лукашенко Россия Федерацияси матбуот вакиллари билан бўлган учрашувда Украинадаги сиёсий вазият ўзи етакчилик қилаётган давлатда ҳеч қачон такрорланмаслигини айтди.\n“Мендан кейин фақат аҳмоқ одамгина Белоруссияда бундай ҳолатга йўл қўя олади. Аммо, мен ҳеч қачон бундай қилмайман. Чунки, Беларуссия ва Россия иттифоқи – бебаҳо ва буюк биродарлик алоқаларидир”, деди у.\nЭслатиб ўтамиз, бир неча йилдан бери Украинада сиёсий ва иқтисодий инқироз кузатилмоқда. Инқироз сабаби эса, 2014 йилда Украинанинг Донбасс вилоятида рўй берган зиддиятли воқеалар билан боғланади. БМТ маълумотларига кўра, зиддиятлар сабабли шу кунгача 10 мингдан ортиқ одам қурбон бўлган.\n» Статистика : 1113 (0/1113)


Соғлигимиз қўлимизда. Ўткир респиратор инфекциялари.\nЎткир респиратор инфекциялари.\nНафас йўли аъзолари ( юқори нафас йўллари – бурун бўшлиғи , халқум ва хиқилдоқ, қуйи нафас йўллари- кекирдак ва бронхлар хамда ўпка) нинг вирусли касаликлари тез ривожланиши билан хафли хисобланиди.\nГрипп, қизамиқ, кўк йўтал ва бошқа вирусли касалликлардан юқори билан биргаликда пастки нафас йўллари хам зарарланиши- яллиғланиши мумкин.\nҲар учта боладан бирида шу хасталик туфайли кўплаб асоратлар кузатилтши мумкин.\nЎткир респиратор инфекциялар деб номланувчи бундай касалликлар ўз вақтида даволанмаса пневмония ( ўпка яллиғланиши), синусит ( бурун ёндош бўшлиқлари яллиғланиши), ўрта отит ( ўрта қулоқ яллиғланиши), юрак шикастлари сингари асоратлар рўй беради.\nЎткир респиратор инфекциялар туфайли яллиғланиш жараёнида емирилган тўқималар, хусусан , нафас олиш тизими шиллиқ қаватида қизариш, шиш, оғриқ, тана харорати кўтарилиши, яллиғланган аъзолар фаолияти бузилиши каби асосий патофизиологик белгилар намоён бўлади. Яллиғланиш ривожланишига қарап , аъзонинг лотинча номига “ ит” қўшимчаси қўшилиши билан, касаллик аниқ номланиши мумкин.\nМасалан, ринит- бурун шиллиқ қаватининг яллиғланиши, фарингит- ҳалқум шиллиқ қаватининг яллиғланиши, трахеит – кекирдак шиллиқ қаватининг яллиғланиши, бронхит – бронхлар шиллиқ қаватининг яллиғланишидир.\nЎткир респиратор касалликлар аслида бурундаги ринитдан бошланади, яллиғланиш пастга йўналип, фарингит, ларингит, бронхитгача бўлган босқичларда давом этади, кўпинча шу босқичлар ривожлана борип, пневмония (зотилжам) бошланади. Шунинг учун , ринитнинг олдини олиш, умуман ўткир респирптор инфекциялардан сақланиш чораларини кўриш зарур.Чунки инфекциялар туфайли келиб чиққан яллиғланиш махсулотлари ( заҳарлар, ферментлар) қонга сўрилиши натижасида , организмнинг бошқа тизимларида ( асаб, юрак- қон томир тизимларида) ҳам ўзига хос шикастланишлар кузатилади. Беморларнинг бошо оғрийди, тана харорати кўтарилади,бехол бўлади, иштаха йўқолади ва бошқа белгилар (симптомлар) юзага келади.\nАслида ,хавода тарқалаётган томчилардаги касаллик қўзғатувчилари ( микроорганизмлар) қуруқ ҳаво ва қуёш нурида бир неча дақиқада нобуд булади. Маълумки, куз, қиш, баҳор ойларида деразалар ёпиқ туради, хоналар шамоллатилмайди, микроорганизмларга акс таъсир кўрсатувчи қуёш нурлари кам бўлади, шу туфайли бу фаслларда ўткир респиратор инфекциялар кўп учрайди Ўткир вирусли инфекцияларда бош оғриғи , кўз ёшланиши, тумов , бурун қичиши, қулоқ оғриғи, томоқ оғриғи, томоқ ачиши, товуш хириллаши, қуруқ йўтал, ҳанстраш, кўп терлаш умумий бехоллик,тез чарчаш, уйқучанлик, титроқ, бюқори харорат, хид сезишнинг сусайиши сингари аломатлар беморни безовта қилади.\nТашхис қўйишда шифокор эътиборли бўлиўи, кўплаб аломатлари ўхшаш\nБўлгани учун ўткир респиратор инфекцияларни ангина ва шунга ухшаган касаликлар билан адаштирмаслиги керак . Бундан ташқари , ўткир респератор вирусли инфекциялар бошқа специфик касалликлар, масалан, қизамиқ, дифтерия, скарлатина, инфекцион вирусли гапетит билан таққосланиши керак.\nШифокор вирусларга қарши таъсир кўрсатувчи препаратлар, масалан интерферон ва бошқа дори воситаларни қабул қилишни буюриши мумкин.\nВируслар бактериялардан фарқли ўлароқ, фақат хўжайралар ичида кўпаяди. Хўжайра ичидаги вируслар эса организмда дорилар таъсиридан мустахкам ҳимояланган. Шу сабабли , вирусларга қарши курашишда аввало, зарарланган хужайраларни парчалаш назарда тутилади. Шу жихатдан қараганда антибиотиклар бактерияларга қарши таъсир кўрсатади, аммо вирусларга таъсир кўрсатмайди.\nЛекин ўткир респиратор инфекцияларга бактериал инфекция қўшилган чоғдагина антибиотикларни қўллаш самара беради . Антибиотикларни билиб- билмай, врач маслахатисиз қабул қилиш организмга зиён етказади . Бемор шифокор назорати остида даволаниши мухим . Тузалишини тезлаштириш мақсадида унга уй шароитида қўшимча муолажалар буюрилади “ С” витаминга бой махсулотлар: ( наъматак дамламаси, анор шарбати, малина, смородина, мураббоси, лимон чой сингарилар) тавсия этилади.\nТермиз ҳудудий бўлинмаси ўқитувчиси М.Бозорова.\n(457) marta o`qildi


Бундай қилманг! 1-синф ўқувчисининг ота-онаси йўл...\n30.08.2019 14:52 0 3003\n1-синф ўқувчисининг ота-онаси қандай хатоларга йўл қўймаслиги керак? Келинг, бугун шу ҳақда гаплашамиз.\nЎқув йили бошланишига ҳам саноқли кунлар қолди. Кўп ота-оналар ҳатто хавотирга тушиб қолишган: мактабга илк қадамини қўяётган жондан азиз фарзанди қийналмаслиги ҳамда тезроқ мослашиши учун унга қандай ёрдам берсам экан, дея жони ҳалак. Шундай вазиятда нималар мумкин эмаслигини билиб қўйсангиз, фойдадан холи бўлмайди.\nХўш, 1-синф ўқувчисининг ота-онаси қандай хатоларга йўл қўймаслиги керак?\n1. Уй вазифаларини дарров бола билан бирга тайёрлаш. Айримлар ҳатто бола ҳали ёрдам сўрамасидан уй вазифаларини унинг ўрнига ўзи бажаришга тушади. Натижада бола ўқиш олдидаги масъулиятни ҳис қилиш имкониятидан маҳрум бўлади ва буни жон деб онажонисининг зиммасига юклаб қўя қолади. Бундай вазиятда воқеалар ривожи янада жиддий тус олиши мумкин — боланинг ўқишга бўлган қизиқиши ва хоҳиши бутунлай пасайиб кетади. Агар бу ўзидан кўра онасига керак бўлса, нима қилади жон куйдириб?\n2. Болани қўрқитиш. «Боғчадагидек сени эркалаб ўтиришмайди», «Олдинда сени жиддий ҳаёт кутиб турибди, бу сенга ўйинчоқ эмас, у ерда сенга баҳолар қўйишади», «Энди сенинг мультфильм ва ўйинларга вақтинг бўлмайди!» каби ёқмайдиган «панд-насиҳатлар» билан болани қўрқитманг.\nБуларнинг бари кичкинтойда хавотир ва зўриқишни кучайтиради, мактабга мослашишига салбий таъсир кўрсатади.\n3. Ҳаммаси осон ва қизиқарли бўлади деб алдаш. Болани мактабда эрталабдан-кечгача ўйин-кулги бўлади деб ишонтириш.\nДейлик, у онасига ишонади, мактабга келгач, муқаррар қийинчиликларга учрайди — қўпол педагоглар, ғайритабиий кун тартиби, қийин топшириқлар, турли талаблар ва ҳоказо. У бунга тайёр эмас. Булар уни яна-да қўрқитади, чинакам реалликка дуч келганда эса ўзини йўқотиб қўяди.\n4. Идеал натижа талаб қилиш. Идеал дафтар, шеърларни тўхтамасдан ёддан айтиб бериш, мукаммал расмлар чизиш ва ҳоказо.\nЎқиш жараёни бошида хато қилиши табиий ҳол, бола ҳамма топшириқларни ҳам тўла-тўкис бажармаслиги мумкин. Қораламадаги ёзувларни тоза дафтарга бир неча марта кўчириш — мактабда боланинг тез толиқишига ҳамда ундан кўнгли қолишига олиб келади.\n5. Кундаликда қайд этилган ёмон баҳолар учун уришиш. Бу олдингисига ўхшаб кетади, фақат ёмон баҳолар ва танбеҳлар қўшилади, холос — бу ҳукм эмас, аксинча, болага нимадир етишмаётганини, уни койиш эмас, ёрдам бериш кераклигига ишора деб қабул қилинг.\n6. Педагоглар, бошқа болалар билан зиддиятли вазиятлар келиб чиққанда ўйламасдан шошилинч хулоса чиқариш. Дастлаб ҳар томонлама шарт-шароитни ўрганиш муҳим.\n7. Боланинг шикоятларини эътиборсиз қолдириш. Агар бола педагоглар ёки тенгдошлари уни тинимсиз хафа қилишини айтса, ўзи келишиб олади деган умидда эътиборсиз қолдирмаслик керак.\nАфсуски, шундай вазиятлар ҳам учраб туради, унда бола ўзини шунчаки ҳимоя қилолмайди, ота-она мададидан нажот кутади.\n8. Янги тўгарак ёки секцияларга ёзиб қўйиш. Ўқув йилининг дастлабки ярим йили шусиз ҳам болажон учун руҳий ва жисмоний юклама.\nҲатто унинг ўзи секция ёки тўгаракларга боришни жуда-жуда хоҳлаган тақдирда ҳам, мактабдаги янги ҳаётга мослашиб олганига тўлиқ ишонч ҳосил қилмагунча шошилманг.\nўқувчи ота-она мактаб бола психология 1-синф


Нефть нархи “қулаганда” ким ютади ва ким ютқазади? | Qalampir.uz\nНефть нархи “қулаганда” ким ютади ва ким ютқазади?\nОлам\t23 Апрель 10:14 5155\nНефтнинг “ўйнаши” Россияга қандай таъсир кўрсатади?\nДунёда нефть нархининг тушиши газ ва бензинни кўп истеъмол қилувчи мамлакатлар учун хурсандчилик қилишга арзигулик ҳолат ҳисобланади. Ўрта ҳисобда америкалик оддий вақтларда кунига 10 литр нефть ва нефть маҳсулотини сарфлайди.\nАммо “қора олтин” нархининг бундай пасайиши нефть қазиб олувчи мамлакатларда миллионлаб инсонларга ҳалокат ва машаққатни олиб келиши мумкин.\nНефтни нега “қора олтин” дейилишини биласизми? Қачонки нархлар ўсиб борса, нефтдан тушаётган фойда уни ишлаб чиқарувчи давлат ва компанияларнинг ғазнасини тўлдиради.\nАммо ҳозирги вазиятда нефтга эга бўлиш марҳамат эмас, қарғишдек туюла бошлади.\nХалқаро энергетика агентлиги (ХЭА) нефть нархи баррелига 30 доллар бўлган вақтда Эквадор, Нигерия ва Ироқ даромадлари 50-85 фоизга камайиши ва натижада ушбу давлатлар жиддий зарар кўришидан огоҳлантирганди. Эндиликда нефть нархи 20 доллардан тушб кетди. Бу ҳақиқий фалокат эмасми?\nИроқ экспортининг 98,5 фоиз даромади ёнилғи савдосидан келади. ХЭАнинг таъкидлашича, Ироқ ҳукумати фақатгина давлат хизматчиларига маошини тўлаганда ҳам йил давомида 50 млрд доллар миқдорида бюджет тақчиллигига дуч келади. Бу ҳолат пандемия вақтида соғлиқни сақлаш тизимига жиддий зарба беради.\nҲар бир давлатнинг нефть қазиб олишга қанча маблағ сарфлаши ҳам уларнинг заифлигини кўрсатиб беради. Саудия Арабистони нефть қазиб олиш учун энг кам сарфлайдиган мамлакатлардан. Аммо унинг хомашёга боғланиб қолгани 100 млрд доллардан кўпроқ бюджет тақчиллиги юзага келишига сабаб бўлади. У 2014 йилда нефть нархи сезиларли тушиб кетганидан кейин ҳамон ўзини тиклаб олиш даврини кечиряпти. Туризм соҳасини ривожлантириш нефтдан ҳосил бўлган бўшлиқни тўлдиришга етмади.\nДавлат харажатлари ва даромадларни мувофиқлаштириш учун нефть нархи баррелига 85 доллар бўлиши керак.\nТақдир ҳазилини қарангки, айнан Саудия Арабистони нефть бўйича рақобатчиси Россияга зарба бериш учун ишлаб чиқаришни кўпайтириш ва нархни пасайтиришга ҳаракат қилганди. Таъкидлаш керакки, Россия нефтга камроқ боғланиб қолган.\nАҚШ Президенти Дональд Трамп нефть-газ компанияларини қўллаб-қувватлашга ваъда берди. Бунгача ҳам ёнилғи қазиб олувчиларга субсидия сифатида 650 млрд доллар ажратилганди. АҚШда нефтни сақлаш муаммоси Ғарбий Техасда хомашё қазиб олишни борган сари камайишига сабаб бўлди. Нефть қазиб олишдан келадиган даромад АҚШ иқтисодида катта улушга эга эмас. Бу ўз навбатида АҚШнинг нефтга боғлиқлигини камайтиради.\nНазарий жиҳатдан олиб қараганда нефтнинг паст нархи ҳайдовчи ва заводлар учун бонус бўлиши керак. Аммо ҳозиргидек ҳаракатланиш ва ишлаб чиқариш чекланган вақтда бу ҳолат фойда бермайди.\nВазият нефтни энг кўп импорт қилувчи давлат – Хитойга қўл келади. Мамлакат дунё нефтининг бешдан бирини харид қилади. Айни вақтдаги нархлар ва эпидемиядан кейин ишлаб чиқаришнинг қайта жонланаётгани сабабли Хитой нефть захираларини тўлдириш пайига тушган.\nУмумий олганда нефть нархи тушса, уни ишлаб чиқарувчилар учун асоратли инқироз хавфи ортади. Бироқ, нарх паст ҳолатда сақланиб қолса, бошқа давлатларнинг оёққа туриб олиши учун қулай шароит юзага келади.\n23 Май 10:39 32031\n23 Май 00:56 31982\n23 Май 10:17 23042\n22 Май 23:13 19616


Топ-клубларнинг скаутлари Германия чемпионатини қуйидаги футболчилар туфайли ҳам кузатишади.\nКай Хавертц (20 ёш)\nТрансфер қиймати: 90 млн евро (Transfermarkt бўйича)\nКай – «Байер»нинг Бундеслигада гол урган энг ёш футболчисидир. У 17 ёш 9 ой 22 кунлигида жамоадаги илк голини урган. Ўтган мавсум якунида айнан унинг жонбозлиги «Байер»ни Чемпионлар лигасига қайтарди, у сўнгги 7 ўйинда 7 гол уришга эришди. Эндиликда ушбу яримҳимоячига «Бавария» талабгор бўлиб турибди, мюнхенликлар 90 млн евро таклиф қилишмоқда, аммо «Байер» бу футболчисини 100 млн евродан камига сотмоқчи эмас.\nТимо Вернер (23 ёш)\nТрансфер қиймати: 65 млн евро\n23 ёшида у Германия терма жамоасида 25 ўйин ўтказишга улгурди. Ўз-ўзидан, Вернерга «Бавария» томонидан қизиқиш мавжуд. Бу футболчи учун «Ливерпуль» ва «ПСЖ» каби жамоалар кураш олиб боришмоқда. Хабарларга кўра, мюнхенликлар февралдаёқ шахсий шартнома бўйича келишувга эришишган ва энди ҳужумчини 2020 йил ёзида эркин агент сифатида текинга қўлга киритиш ҳақида ўйлашмоқда.\nСебастьен Аллер (24 ёш)\nТрансфер қиймати: 40 млн евро\nБарча биринчи навбатда «Айнтрахт»нинг ёш ҳужумчиси Лука Йовичга эътибор қаратди, у якунда «Реал»га ўтиб кетди. Аммо Аллерга ҳам даъвогарлар кўп. Хабарларда топ-клублар номи ҳам тилга олинмоқда. Ушбу французни таркибида кўраётган жамоалар: «Ювентус», «МЮ», «Боруссия» Д, «Ньюкасл» ва «Вест Ҳэм». Бу ҳужумчини «Айнтрахт» 2017 йил ёзида «Утрехт»дан 7 млн еврога сотиб олганди, энди эса бир неча баравар қимматроққа сотиши мумкин. Унинг уникал жиҳати – яккакурашларда ютиб чиқишидадир. Бу борада у ўтган мавсумда Бундеслигадаги энг яхши кўрсаткични қайд этган. Қолаверса у «гол+пас» тизимида турнирнинг кучли бешлигига кирган (15+9).\nЖоэлинтон (22 ёш)\nТрансфер қиймати: 35 млн евро\nБу рўйхатдаги нисбатан нотаниш футболчи. Унинг статистикаси яхши, аммо жуда зўр эмас – 7та гол, аммо ундаги ўсишни барча сезиб турибди. Бир мавсум давомида унинг трансфер қиймати 1,25 млн евродан 35 млн еврога етди. Гап шундаки, бу бразилиялик футболчи универсал – у ҳужумнинг исталган нуқтасида ҳаракатлана олади: марказда ҳам, қанотларда ҳам, ҳужумчи ортида ҳам. Маълумотларга кўра, «Ньюкасл» ушбу футболчини 47 млн еврога сотиб олиши мумкин.\nЖейдон Санчо (19 ёш)\nТрансфер қиймати: 100 млн евро\nРўйхатдаги энг юлдузли ном. Санчо – тақдири қизиқ кечган футболчи. Англия терма жамоасининг ушбу вингери ҳеч қачон Англия чемпионатида тўп сурмаган. У Лондонда туғилиб ўсган, «Уотфорд» ва «Манчестер Сити»да ёшлар жамоаларида тўп сурган, Гвардиола унга ишонч билдирмаганидан кейин «Боруссия» Дортмунд сафига келиб қўшилган. «Сити» у билан янги шартнома бўйича келиша олмаган ва Санчо жамоа машғулотларини ҳам бойкот қилишгача борган.\nЯкунланган мавсумда Санчо нафақат «Боруссия»да, балки Бундеслигада ҳам энг яхши ассистент бўлди. У чемпионат ўйинларида 14та голли узатмага муаллифлик қилди. Шу билан бирга 12та гол урди (гол+пас тизимида Левандовскидан кейинги энг яхши натижа). У ҳали 19 ёшда! У Германия чемпионатидаги энг қимматбаҳо футболчига айланиши мумкин.\nБундеслига. «Айнтрахт» «Байер»га жавобсиз 3та гол урди


Тақирбошлар Россиянинг ўзига ҳам хавф солмоқда\nРоссия Ички ишлар вазирлигининг илмий тадқиқот институти сўнгги тўрт ой мобайнида рус тақирбошлари томонидан Москва шаҳри ва вилоятида 40 киши ўлдириб кетилгани ёки оғир тан жароҳати етказилганини маълум қилди.\nРоссия ИИВга қарашли Бутунроссия илмий тадқиқот институтининг катта илмий ходими Игорь Сундуев “Интерфакс”га берган интервьюсида Москва вилоятида миллатчилик руҳида жиноят қилганликда гумонланиб 20 киши қўлга олингани, сўнгги тўрт ой мобайнида эса 37 киши рус тақирбошлари томонидан ўлдириб кетилганини билдирди.\nМазкур институт тадқиқотчилари фикрича, Россияда экстремизм жуда кенг қулоч ёймоқда ва унинг терроризмга айланиб кетиш хавфи пайдо бўлмоқда.\nИгорь Сундиевнинг айтишича, тақирбошлар миллати рус бўлмаган одамларга ҳужум қилишнинг янги ва янги йўлларини қидириб топишга ҳаракат қилмоқда. Бу усуллардан бири “флешмоб”, деб аталади. Яъни электрон почта орқали тақирбошларга шаҳар шароитидаги жанговар ҳаракатлар қўлланмаси юборилади. Қўлланма ўрганилгандан кейин маълум бир кунда, маълум бир соатда уларнинг маълум бир жойга тўпланиши айтилади. Йиғилган гуруҳдан ҳеч ким бир-бирини танимайди ва улар биринчи дуч келган славян бўлмаган одамни калтаклаб пичоқлаб, қочиб кетади.\nМосква шаҳрида ишлаётган Бобожон исмли йигит ҳам “Озодлик” билан суҳбатда тақирбошлар Марказий Осиёдан борганлар учун жуда хавфли эканини айтади.\n“Улар Гитлернинг тарафдорлари. Улар Ўрта Осиëдан келганларни, мусофирларни, қораларни электричкаларда, вокзалларда, кўчаларда битта- иккита бўлиб юрсангиз, гуруҳ-гуруҳ бўлиб уриб кетади. Нима қилиб юрибсан, нимага юрибсан, деб сўрамайди. Кечқурун, байрам кунлари юриб бўлмайди. Кеч бўлгандан кейин ҳеч биримиз кўчага чиқмаймиз. Уларга рўпара бўлишдан Худонинг ўзи асрасин. Улар жуда ëмон. Уларнинг ëнига ҳам ҳеч ким бормайди. Ҳатто органлар ҳам бормайди”,- дейди Бобожон.\nТақирбошлар хавфининг ортиб бораётганини россиялик ҳуқуқшунослар ҳам рад қилмайди.\nЭкспертларнинг айтишича, ҳозир Россияда инқилобий вазият юзага келган. Бу вазиятда экстремизм мамлакат учун терроризмдан ҳам даҳшатли оқибатларни келтириб чиқариши мумкин.\n“Ҳамма гап шундаки, тақирбошларнинг бу жиноятлари ҳам терроризмдир. Фақат танлаб қилинадиган терроризм. Гап экстремист ғоялари эмас, балки ксенофобия ва ирқчилик мафкураси ҳақида бормоқда. Ана шу мафкура бугун Россия давлатига ҳам, жамоатчиликка ҳам хавф солмоқда. Агар Россия бу соҳадаги сиëсатини қайта кўриб чиқмас ва терроризмни келтириб чиқараётган бу оқимларга қарши курашмас экан, унинг Ҳамдўстлик давлатлари билан иттифоқчилик шартномаларига путур кетади”,- деди москвалик таҳлилчи Санобар Шерматова.\nМосква инсон ҳуқуқлари бюроси эксперти Семён Чарнийнинг таъкидлашича, тақирбошлар ҳужумидан энг кўп марказий осиёликлар жабр кўрмоқда. Энг кўп ўлдириб кетилганлар ҳам ўзбеклардир.\n“Албатта, бу Россия аҳолиси ва ҳукумати олдида турган жиддий муаммо. Аҳоли бир қисмининг ўзга миллатларга тоқатсизлиги бор. Ўтган йили Россияда ксенофобия замирида 250дан ортиқ жиноят содир қилинди. Бу ҳужумлар оқибатида 80 киши ҳалок бўлди ва 325 киши жабрланди”,- деди Семён Чарний.\nРасмий маълумотларга кўра, шу йилнинг икки ойида Россияда экстремистик характердаги 58 жиноят содир этилган. Агар 2005 йилда 152 та шундай жиноят қайд қилинган бўлса, ўтган йили бу кўрсаткич икки ярим баравар ошиб кетди.


Сўхга Шавкат Мирзиёевнинг келиши кутиляпти\nҚарийб бир ойдан буён қамалда қолаётган Сўх туманига Ўзбекистон Бош вазири Шавкат Мирзиёевнинг келиши кутилмоқда. 2 феврал куни Сўх туманининг Қирғизистонга чегарадош бўлган Шарқобод қишлоғида ҳукуматлараро икки томонлама учрашув ўтказилиши режалангани айтилмоқда.\nСўхликлар Бош вазирдан умид қилмоқда\nФарғона вилоятининг Сўх эксклави Ўзбекистон Бош вазири Шавкат Мирзиёев бошчилигидаги ҳукумат делегацияси келишига тайёргарлик кўрмоқда.\nБу ҳақда Озодликка хабар берган Сўх туманидаги манбага кўра, шанба куни Шарқобод қишлоғида Қирғизистон ва Ўзбекистон ҳукуматлари делегациялари ўртасида музокаралар бўлиб ўтади:\n- Шарқобод қишлоғи шундоққина Қирғизистон чегарасида жойлашган. Туман ҳукуматида ишлайдиган мулозимнинг айтишича, шу қишлоқдаги мактаб учрашув учун тайёрланяпти. Ўзбекистон томонидан келадиган делегацияда 60 киши иштирок этиши айтилмоқда. Қирғизистон томонидан кимлар келишини билмайман. Бу музокараларда чегара қўшинлари мулозимлари ҳам қатнашади. Жуда кўп масалалар муҳокама қилиниши кутиляпти. Бош вазир муаммоларимизни ҳал қилиб берар, деб умид қилиб турибмиз,- дейди сўхлик манба.\nУнинг айтишича, айни пайтда Сўх туманида бош вазирни кутиб олишга тайёргарлик кўриш ишлари маҳалларга топширилган:\n- Ҳокимиятдан маҳалла оқсоқолларига топшириқ бўлган. Кўчалар супуриб-сидириляпти, ободончилик ишлари ўтказиляпти,- дейди сўхлик манба\nҚирғизистоннинг Боткен вилояти губернатори ўринбосари Саитжон Эратов ҳам Озодлик билан суҳбатда икки томонлама учрашув режалаштирилаётганини тасдиқлади. Саитжон Эратовга кўра, музокаралар аввал ҳарбийлар иштирокида, жума куни бошланади:\n- Эртага, 1 феврал куни Боткен туманида икки мамлакат чегара хизмати идоралари раҳбарлари учрашади. Бу учрашувда икки қўшни вилоят ҳокимлари ҳам қатнашиши кўзда тутилган,- деди Боткен вилояти губернатори ўринбосари Саитжон Эратов.\nСаитжон Эратовнинг айтишича, бу учрашувларда чегара масалалари ва икки мамлакат эксклавларидаги йўл муаммолари ҳам кўриб чиқилади.\nСўхда яримтадан совун тарқатилди\nҚарийб бир ойдан буён қамалда қолаётган Сўх ва Шоҳимардон эксклавларига 25 январ куни 31 та машинага ортилган озиқ-оқат маҳсулотлари ва бензин келтирилган эди.\nСўх туманининг Ғазнок қишлоғида истиқомат қилувчи, овозини эшиттирмаслик шарти билан Озодликка гапирган манбага кўра, 25 январ куни Сўхга Ўзбекистондан олиб келинган озиқ-овқат ва хўжалик маҳсулотлари жуда оз миқдорда тарқатилган:\n- Ҳар бир хўжаликка яримтадан кир совун беришди. Ҳар киши бошига 200-250 граммдан пахта ёғи берилди. Масалан, биз оилада тўрт кишимиз, бир кило ёғ берди. Беш минг сўм бердим. Шакар ҳам бир-икки килодан бериляпти, 3800 сўмдан килоси. Бироқ, ҳали ун беришгани йўқ. Олиб келинган бензин эса заправкаларга тақсимланди, ҳар бир литри 1900 сўмдан сотилди. Беш литрдан ортиқ беришмади,- дейди Ғазнок қишлоғида истиқомат қилувчи бу манба.\nҲукумат берган озиқ-овқат маҳсулотлари бир оилага урпоқ ҳам бўлмайди, дейди суҳбатдошимиз. Лекин айни пайтда, туманда озиқ-овқат маҳсулотлари ва хўжалик молларининг нархи ҳаддан ортиқ қимматламаган.\n- Қирғизистонликларнинг ўзлари чегарадан гаплашиб совун,сигарет, чой, бензин ўтказяпти. Бу ғамхўрлик эмас, балки бизнес бўляпти. Чунки илгари ҳам уларнинг бозори Сўх билан боғлиқ эди. Бизга ҳозир Тожикистонда ишлаб чиқарилган пахта ёғи кириб келяпти. Шу йўл билан қўшнилар ҳам тирикчилик қиляпти, биз ҳам яшаяпмиз. Ҳозир бензиннинг қўлдаги нархи 3000 минг сўм,- дейди ғазноклик манба.\nСўхда гўшт нархи бир хил турибди\nСўх туманининг Қалъача қишлоғида истиқомат қилувчи, исми сир қолишини сўраган оддий деҳқоннинг айтишича, чорвага бериладиган ем масаласи оғир бўлиб қолган:\n- Бизда гўшт нархи бир хил турибди. Мол гўшти 15-16 минг сўм, қўй гўшти 20 минг сўм. Кўпчилик молини сўйиб сотяпти. Чунки ем йўқлигидан моллар озиб кетяпти. Илгари Риштондан ем келарди, ҳозир йўллар ёпилгани учун ем ҳам қолмади,- дейди қалъачалик деҳқон.\nСўх йўли Қирғизистоннинг Бужай қишлоғи учун очиқ\nСўхликларнинг айтишларича, Қирғизистонга қарашли Бужай қишлоғига йўл Сўх тумани орқали ўтади. Бу қишлоқда 500 нафардан ортиқ аҳоли истиқомат қилади. Сўхдаги ҳокимиятининг исми сир қолишини сўраган мулозимнинг айтишича, туман ҳокимияти томонидан бу қишлоққа ўзбекистонликларнинг инсонпарварлик ёрдами етказилган:\n- Мен ўзим кузатиб бордим бу юкни. Бужайликларга 5 тоннадан иборат ун, ёғ, гуруч ва қишлоқ хўжалиги маҳсулотлари етказдик. Бундан ташқари, Қирғизистон томондан келаётган юклар ҳам бемалол ўтяпти. Куни-кеча 8 тонна кўмир ўтказиб берилди. Бироқ, бизнинг биртомонлама ҳаракатларимизга Қирғизистон томони эътибор бермаяпти, Ўзбекистонга йўлимизни очмаяпти,- дейди мулозим.\nЖорий йилнинг 5-6 январ кунлари қирғиз-ўзбек чегарасида содир бўлган Сўх можаросидан сўнг Шоҳимардон эксклави ҳам қирғизистонлик чегарачилар томонидан ёпиб қўйилган. Айни пайтда Ўзбекистон ҳудудида жойлашган Қирғизистоннинг Барак қишлоғи ҳам ўзбек чегарачилари томонидан тўсиб қўйилган.


Амоклав – medu.uz – Дорилар ҳақида маълумотлар ўзбек тилида\nHome Йўриқномалар Амоклав\nПрепаратнинг савдо номи: Амоклав\nТаъсир этувчи моддалар (ХПН): амоксициллин натрий ва клавуланат калий\nДори шакли: кукун инъекцион эритма тайёрлаш учун\nАмоксициллин натрий, 1,0 г амоксициллинга эквивалент; клавуланат калий, 0,2 г клавулан кислотасига эквивалент.\nТаъфири: оқ ёки деярли оқ кукун\nКенг таъсир доирасига эга амоксициллин ва клавулан кислотасини сақловчи β-лактамаза таъсирига чидамли мажмуавий антибиотик.\nАмоксициллин –бета-лактам гуруҳига мансуб, кўпчилик граммусбат ва грамманфий микроорганизмларга нисбатан кенг антибактериал фаолликка эга яримсинтетик аминопенициллин. Шуни такидлаш керакки, амоксициллин β-лактамазалар таъсири остида парчаланади ва уларни ишлаб чиқарадиган микроорганизмларга таъсир қилмайди.\nКлавулан кислотаси – β-лактам бирикмаси, β-лактамларнинг кенг спектрини фаолсизлантириш қобилиятига эга. Клавулан кислотасини турли дори шаклларида бўлиши β-лактамазаларнинг амоксициллинни парчаловчи таъсиридан ҳимоялайди ва унинг фаоллик доирасини самарали оширади.\nПрепарат умуман бактерицид таъсир кўрсатади.\nГраммусбат аэробларга нисбатан фаол: Streptococcus pneumoniae, S.pyogenes, S.viridans, S.bovis, Staphylococcus aureus (метициллинга резистент штаммлардан ташқари), S.epidermidis (метициллинга резистент штаммлардан ташқари), Listeria spp., Enterococcus spp.\nГрамманфий аэробларга нисбатан фаол: Bordetella pertussis, Brucella spp., Campylobacter jejuni, E.coli, Gardnerella vaginalis, H.influenzae, H.ducreyi, Klebsiella spp., Moraxella catarrhalis, N.gonorrhoeae, N.meningitidis, Pasteurella multocida, Proteus spp., Salmonella spp., Shigella spp., Vibrio cholerae, Yersinia enterocolitica.\nАнаэроблар: Peptococcus spp., Peptostreptococcus spp., Clostridium spp., Bacteroides spp., Actinomyces israelii нисбатан фаол.\nАмоксициллин ва клавулан кислотасининг асосий фармакокинетик параметрлари ўхшаш. Амоксициллин ва клавулан кислотаси мажмуада бир-бирига таъсир қилмайди. 1,2 г болюсли инъекциядан кейин плазмадаги максимал концентрацияси (Cmax) 105,5 мг/л (амоксициллин учун) ва 28,5 мг/л (клавулан кислотаси учун)ни ташкил этади. Яхши тақсимланиш ҳажми билан характерланади. Организмнинг суюқлик ва тўқималарида аниқланади (ўпкаларда, плеврал, перитонеал, синовиал суюқликларда, танглайнинг бодомсимон безларида, бронхиал секретда, простата безида, перитонеал абсцессда, мушак тўқималарида, ёғ тўқималарида, буруннинг ён бўшлиқлари, ўрта қулоқ ва бошқаларда) анқланади.\nАмоксициллин кўпчилик пенициллинлар каби кўкрак сутига ўтади. Кўкрак сутида шунингдек клавулан кислотасининг қолдиқ миқдори ҳам аниқланган. Сенсибилизация хавфидан ташқари кўкрак сутини эмаётган соғлом чақалоқларга амоксициллин ва клавулан кислотасининг бошқа ҳеч қандай салбий таъсирлари номаълум.\nАмоксициллин буйрак орқали амалда ўзгармаган ҳолда найчалар секрецияси ва калава фильтрацияси йўли билан чиқарилади. Клавулан кислотаси калава фильтрацияси орқали қисман метаболитлари кўринишида чиқарилади. Оз миқдори ичак ва ўпкалар орқали чиқарилиши мумкин. Амоксициллин ва клавулан кислотасининг яримчиқарилиш даври (T1/2) 1–1,5 соатни ташкил қилади. Иккала компонент гемодиализ орқали ва оз миқдорда перитонеал диализ орқали чиқарилади.\nПрепаратга сезгир микроорганизмлар чақирган инфекцияларни даволаш:\n– юқори нафас йўллари инфекцияларининг (қулоқ, томоқ ва бурун инфекцияларини хам қўшиб) масалан, Streptococcus pneumoniae, Hаеmophilus influenzae, Moraxella catarrhalis ва Streptococcus pyogenes чақирган қайталанувчи тонзиллит, синусит, ўрта отит;\n– қуйи нафас йўлларининг инфекциялари (Streptococcus pneumoniae, Hаеmophilus influenzae ва Moraxella catarrhalis чақирган сурункали бронхитнинг оғир зўрайиши, бўлакли пневмония ва бронхопневмония);\n– сийдик-жинсий йўлларининг инфекциялари (Enterobacteriaceae оиласи бактериялари (асосан Escherichia coli), Staphylococcus saprophyticus ва Enterococcus spp., чақирадиган цистит, уретрит, пиелонефрит, аёллар жинсий аъзоларинининг инфекциялари), шунингдек Neisseria gonorrhoeae чақирадиган гонорея;\n– Streptococcus aureus, Streptococcus pyogenes ва Bacteroides spp., чақирган тери ва юмшоқ тўқималарнинг инфекциялари;\n– суяклар ва бўғимларнинг инфекциялари (Streptococcus aureus чақирадиган остеомиелит узоқ муддатли даволашни ўтказиш зарурати бўлганида);\n– бошқа инфекциялар (септик аборт, туғруқдан кейинги сепсис, септицемия, перитонит, интраабдоминал сепсис, операциядан кейинги инфекциялар ва уларни олдини олиш, улар меъда-ичак йўлларидаги катта жарроҳлик аралашувлари, чаноқ, бош ва бўйин, юрак, буйрак, сафро чиқариш йўлларидаги, ҳамда суъний бўғимларни кўчириб ўтказишдаги катта жароҳлик аралашувлари билан боғлиқ бўлиши мумкин).\nПрепаратни вена ичига (в/и) юборилади. Препаратнинг дозаси пациентнинг ёши, тана вазни ва буйракининг фаолиятига, ҳамда инфекциянинг оғирлигига боғлиқ. Катталарга ва 12 ёшдан ошган болаларга – 1,2 г дан (1000 мг + 200 мг) хар 8 соат (оғир холларда – хар 6 соат), 3 ойликдан 12 ёшгача бўлган болаларга 30 мг/кг дан (ҳамма Амоклав® га ҳисобланганда) хар 8 соат (оғир холларда – хар 6 соат) буюрилади, 3 ойликкача (чала туғилган ва янги туғилган чақалоқларга) – 30 мг/кг дан (ҳамма Амоклав® га ҳисобланганда) хар 12 соат 0 дан 3 ойликкача – хар 8 соат буюрилади.\nЖароҳлик аралашувлардаги олдини олиш дозалари 1,2 г дан киритиш наркозида, давомли операцияларда 1,2 г дан суткада 4 мартагачани ташкил қилади.\nБуйрак етишмовчилиги бўлган пациентлар учун доза ва/ёки препаратни юборилишлар орасидаги интервал креатинин клиренсига қараб тўғирланиши керак.\n>30 мл/мин Дозани тўғирлаш талаб қилинмайди\n10-30 мл/мин Биринчи доза – 1,2 г, сўнгра эса 600 мг дан в/и, ҳар 12 соатда\n<10 мл/мин Биринчи доза – 1,2 г, сўнгра эса 600 мг дан (500 мг + 100 мг) в/и ҳар 24 соатда\nАнурия Юборилишлар орасидаги интервални 48 гача ва ундан кўпга ошириш керак\nПрепаратнинг 85 % гемодиализ билан чиқарилиши туфайли, препаратни юбориш гемодиализ муолажаси тугагач билан ўтказилади. Перитонеал диализда дозалаш тартибини тўғирлаш талаб қилинмайди. Даволаш курси 5-14 кунни ташкил қилади.\nВ/и инъекция учун эритмаларни тайёрлаш ва юбориш қоидалари.\nФлакон ичидаги 1,2 г ни 20 мл инъекция учун мўлжалланган сувда эритиш лозим. В/и секин (3-4 минут давомида) юборилади.\nВ/и инфузия учун эритмаларни тайёрлаш ва юбориш қоидалари.\nФлакон ичидаги 1,2 г ни 100 мл инфузион эритмада эритиш лозим. Инфузиянинг давомийлиги 30-40 минут.\nАллергик реакциялар: ангионевротик шиш, анафилаксия, зардоб касаллигига ўхшаш синдром, аллергик васкулит, баъзида эшакеми ёки тери тошмаси, терини қичишиши, кам-кўп шаклли эритма, Стивенс-Жонсон синдроми, токсик эпидермал некролиз, буллез эксфолиатив дерматит, ўткир ёйилган экзантематоз пустулёз.\nМеъда-ичак тизими томонидан: диарея, кўнгил айниши, қусиш, кам-тери ва шиллиқ қаватларини кандидози, антибиотикларни қабул қилиш билан ассоциацияланган колит (сохтамембраноз ва геморрагик колитни хам қўшиб) АСТ ёки АЛТ ферментларининг фаоллигини ўртача (клиник аҳамияти ноъмалум) ошиши, кам-гепатит, холестатик сариқлик бўлиши мумкин.\nҚон яратиш тизими томонидан: кам ҳолларда – транзитор лейкопения (нейтропения ва агранулоцитозни хам қўшиб), қайтувчи тромбоцитопения ва гемолитик анемия.\nҚон ивиши тизими томонидан: баъзида – қон кетиш вақтини ва протромбин вақтини узайиши.\nМарказий нерв тизими томонидан: кам ҳолларда – бош айланиши, бош оғриғи, тиришиш, қайтувчи гиперфаоллик.\nСийдик-чиқариш тизими томонидан: кам ҳолларда – интерстициал нефрит, жуда кам -кристаллурия.\nМаҳаллий реакциялар: инъекция қилиш жойида тромбофлетит бўлиши мумкин.\nанамнезида амоксициллин/клавулан кислотасини қабул қилиш чақирган холестатик сариқлик ёки жигар фаолиятининг бузилишига кўрсатма:\nпенициллин гуруҳи антибиотикларига юқори сезувчанлик.\nамоксициллин ёки клавулан кислотасига ёки препаратни бошқа компонентларига юқори сезувчанлик.\nПробеницид ва унга ўхшаш препаратлар (диуретиклар, фенилбутазон, НЯҚВ) буйраклар найчалар секрециясини камайтиради. Бу препаратларни бир вақтда буюриш тавсия қилинмайди ва у қонда препаратнинг концентрациясини ошиши ва персистенциялашиши билан кечади. Бунда клаулан кислотасининг буйрак секрецияси секинлашмайди.\nПрепаратни олаётган пациентларда протромбин вақтини узайиши кам кузатилади ва шунинг учун антикоагулянтлар билан бир вақтда қўлланганида, мувофиқ мониторингни ўтказиш керак. Аллопуринол билан бир вақтда қўллаш аллергик тери реакцияларини чақириш мумкин. Ҳозирги вақтда адабиётларда бу ҳақда маълумотлар йуқ.\nПрепарат перорал контрацептивларнинг самарасини пасайтириши мумкин. (бу ҳақда пациентларни хабардор қилиш лозим).\nПрепарат бир вақт қўлланганида метотрексатнинг токсиклиги кучаяди. Дисульфирам билан бир вақтда қўллашдан сақланиш лозим.\nПрепаратни бошқа дори воситалари билан бир шприцда ёки инфузион флаконда аралаштириш мумкин эмас. Препаратни декстрога (глюкоза), декстран, бикарбонат (уларда препаратнинг турғунлиги камроқ) ҳамда қон, протеинларни ва липидларни сақловчи эритмалар билан аралаштиришдан сақланиш лозим.\nПрепарат курс билан қўлланганида қон яратиш аъзолари, жигар, буйраклар фаолиятининг назоратини ўтказиш керак. Буйраклар фаолиятининг оғир бузилишлари бўлган пациентларда препаратнинг дозаларини адекват тўғрилаш ёки препаратни қўллашлари орасидаги интервални узайтириш талаб қилинади.Ампициллин олган инфекцион мононуклеози ва лимфолейкози бўлган кўп сонли пациентларда эритематоз тошмалар пайдо бўлиши кузатилган. Бундай пациентларда пенициллин гуруҳи антибиотикларини қўллаш тавсия қилинмайди. Препарат калий сақлайди. Натрий миқдори чекланган парҳезга риоя қиладиган пациентлар ҳар бир, 1,2 г ли флаконда 59,3 мг. натрий сақланишини ҳисобга олиш лозим. Ҳар кунги максимал дозадаги натрийнинг миқдори 200 мг дан ошади.\nПрепарат юқори дозаларда қўлланганида сийдикда глюкоза даражасини Бенедикт ёки Фоллинг эритмасидан фойдаланиб аниқлашда сохтамусбат реакция бўлиши мумкин (глюкооксидазали ферментатив реакцияларни қўллаш тавсия этилади).\nЦефалоспарин қатори антибиотикларига маълум бўлган юқори сезувчанликда, анамнезида соҳтамембраноз колити бўлган пациентларда, жигар етишмовчилигида, буйраклар фаолиятининг оғир бузилишларида препарат эхтиёткорлик билан буюрилади.\nПрепаратни ҳомиладорда фақат аниқ кўрсатмалар бўлганда буюриш мумкин. Амоксициллин ва клаулан кислотаси оз миқдорда кўкрак сути билан чиқарилади\nПрепаратни тавсия қилинган дозаларда автотранспортни ҳайдаш ва механизмларни бошқариш қобилятига салбий таъсири тўғрисида маълумотлар йўқ.\nПрепаратнинг дозаси ошириб юборилиши оқибатидаги ўлим ёки, ҳаётга хавф туғдирувчи ножўя самараларининг пайдо бўлиши тўғрисида ҳабарлар йўқ.\nСимптомлари: қоринда оғриқ, диарея, қусиш; ҳамда хавотирли қўзғалиш, уйқусизлик, бош айланиши, алоҳида ҳолларда тиришишлар бўлиши мумкин.\nДаволаш: симптоматик даволаш ўтказилади, шифокор кузатуви керак. Гемодиализ самарали.\nИнъекция учун эритма тайёрлаш учун кукун 1,2 г дан флаконларда.\nҚуруқ, ёруғликдан химояланган жойда, 25◦С дан юқори бўлмаган ҳароратда сақлансин.


Ливия исёнчилари М.Қаддафийдан ҳануз хавф бор, демоқда\nЛивия Миллий кенгаши раҳбари Мустафо Абдул Жалил.\nҚаердалиги номаълум қолаётган Муаммар Қаддафий, Ливия исёнчилари фикрича, ҳануз мамлакат ичкариси ва ташқарисида бирдек хавфли бўлиб қолмоқда.\nЛивия Миллий кенгаши раҳбари Мустафо Абдул Жалил буни таъкидлар экан НАТО раҳбариятидан исёнчиларга кўмагини давом эттиришни сўради.\nЛивия исёнчилари етакчиси Қатар пойтахти Доҳа шаҳрида исёнчиларни қувватлаган давлатлар расмийлари билан учрашувда шундай баёнот берди.\nАйни кезда қароргоҳи Ню Йоркда жойлашган Human Rights Watch ташкилоти Муаммар Қаддафийнинг ўғли Ҳамис қўлидан қочиб келган гувоҳга таяниб, 23 август куни 150 дан ортиқ маҳбус Ҳамис бошчилигидаги ҳарбийлар томонидан ўлдирилгани ҳақида фактлар борлигини маълум қилди.


hidoyat.uz – “Мовароуннаҳр” нашриётининг сайти - Бола қалбига йўл топсак...\nБола қалбига йўл топсак...\nТошкентдаги 274-мактабнинг она тили ва адабиёт ўқитувчиси, II даражали “Соғлом авлод учун” ордени эгаси, халқ таълими аълочиси Маҳмуда Валиева билан суҳбат.\n– Маҳмудахон, ўқитувчи чуқур ва пухта билимли бўлса, бу касб билан шуғулланиш анча енгил кўчармиди?\n– Билимли муаллим яхши дарс ўтиши мумкин, лекин тарбия бериш, ўқувчини мустақил ишлашга, изланишга ўргатиш учун энг олдин ўзи тарбияланган бўлиши, иши сўзига мос келиши шарт. Ўқитувчи ўқувчининг ҳурматини қозонса, дарсига қизиқиши ортади. Бунинг учун ўқитувчи ўқувчи юрагига қулоқ солиши керак. Кўплар, ўқувчи устозидан ҳайиқиб, қўрқиб тургани яхши, деб ўйлайди. Мен ўқитувчининг ўқувчига дўст бўлиши, уни боласи каби суйиши тарафдориман.\nТажрибали ўқитувчи ўқувчини уй вазифасини бажармагани учун изза қилмай, сабабини сўрайди. Узрли бўлса, кечиради. Чунки бола кўнглини асраш, шаштини сўндирмаслик муҳим. Тўғри, айрим ўқувчилар алдаши, баҳона топиши мумкин. Бироқ ўқитувчи унинг кўзию ҳаракати, гап-сўзидан тўғри ёки ёлғон сўзлаётганини ажрата олади.\nЎқувчиларга саволлар ёзилган дафтаримни бераман, унга ўзларининг қизиқишлари, яхши кўрган фанлари, оила аъзолари, ёдлаган шеърлари ва бошқалар ҳақида ёзиб беришади. Дафтарда: “Мендан ранжиган вақтингиз ҳам бўлганми?”, “Ёлғон гапирсангиз, қандай чора кўрай?”, “Хато иш қилсангиз, танбеҳ етарлими ёки жазолайинми?” деган саволлар ҳам бўлади.\nВазира исмли ўқувчим бундай ёзибди: “Устоз, сиз бир ҳафтада энг кўп “5” баҳо олган ўқувчини тақдирлашингизни айтувдингиз. Шанба куни кундаликларни текширдингиз. Севара 22 та “5” олгани учун кундалигига “Аъло ўқиши, намунали хулқи учун раҳмат, баракалла”, деб ёзиб бердингиз. Менинг кундалигимда эса 23 та “5” бор эди, бироқ ҳеч нарса ёзмадингиз. Буни қандай тушунай?” деб, яна менга атаб “Юз ёш берсин сизга Худойим,” дея саккиз қатор шеър ҳам ёзиб қўйибди. Бундан жуда таъсирландим, эртасигаёқ узр айтиб, хатоимни тўғриладим ва ўзим учун сабоқ чиқардим. Ўқитувчи шошиши, адашиши мумкин эмас.\nЯна бир куни ўқувчиларим билан театрга бордик. “Шошма, қуёш!” спектаклини кўриб, ҳамма бир дунё таассурот билан қайтди. Бу ҳақда иншо ҳам ёзишди. Бир ўқувчим бундай ёзибди: “Устоз, мен театрга боролмадим. Ўртоқларимга ҳавасим келди. Уларга ота-оналари пул беришган, дадам тирик бўлганларида, мен ҳам борардим. Ёлғиз онам фаррошлик қилиб, бизни катта қиляптилар. Театрга борай десам, уришиб бердилар. Сиздан уялиб, “Касал бўлиб қолдим”, деб мактабга ҳам чиқмадим”.\nБу гапларни ўқиб аъзойи баданим музлади. Ахир, унинг шароитини билардим-ку! Нега хабар олмадим, театрга олиб кетмадим? Бу айбимни кейинроқ ювдим.\n– Оиласидаги муҳит, шарт-шароит боланинг ўзини тутиши, юриш-туриши, ўқишига таъсир этмай қолмайди...\n– Албатта! Ҳар бола сир-синоатга тўла бир дунё, уни ўрганиш, сирларини топиш учун шу дунёда яшаш керак. Синфдаги ўттиз ўқувчи ўттизта оиланинг вакили ҳисобланади. Ўқувчи мисоли кўзгу, унга қараб оиладаги аҳволни бемалол билса бўлади. Агар у тоза кийим кийган, китоб-дафтар, ўқув қуроллари тахт бўлса, демак, уйи ҳам саранжом-саришта, озода. Тартибсиз оиладан гулдек ўқувчи камдан-кам чиқади. Тақинчоққа ўч қизлар онасига тортади: “Қуш уясида кўрганини қилади”да! Ўқувчи тунд, қайсар, ўжар бўлса, билинг, оилада катталар муносабатига дарз етган. Баъзан ота-оналарга, тўғрироғи, оналарга: “Ўғлингиз ёмон сўзларни ишлатади”, десангиз, “Билмадим, уйда ҳеч ким сўкинмайди, ўртоқларининг таъсиридир-да”, дейишади. Асло ундай эмас. Ўғил отадан, қиз онадан андоза олади. Ота-она, қайнона-келин муносабатлари доим ҳам рисоладагидек бўлмаслигини, кўнгилсизликлар бола руҳиятига салбий таъсир кўрсатишини ўқитувчи ҳар нафасда ёдда тутиб, буни ҳисобга олиб турса, ўқитувчи – ўқувчи ришталари мустаҳкам бўлади.\n– Ўқувчи кўнглига бирдек йўл топиш учун ўқитувчи эътиборни нималарга қаратиши керак?\n– Баъзи бола табиатан шошқалоқ, ўртоқлари билан тезда уришиб, тезда ярашиб кетади, гина сақламайди. Бошқаси эса индамас, “ичимдагини топ” хилидан. Ҳар бир боланинг дунёқараши, феъл-атвори, билим даражаси хилма-хил. Янада нозик томони, улар моддий таъминоти турлича бўлган оилалардан. Истироҳат боғлари, музей ва театрларга боришда бу фарқ яққол сезилади.\nЯна бир воқеа эсимга тушди. Қишки таътилда сиркка борганимизда бир ўқувчим томошага киришдан олдин ҳам, томоша пайтида ҳам, чиқишда ҳам гўштли кулча олиб еди. Қолганлар ҳам нималардир олишди. Фақат бир ўқувчим ҳеч нима сотиб олмади. Ширинкулча олиб, ярмини бердим. Олмади. Эртасига: “Сиркка нима учун бордик, овқат еганими, томошагами? Томоша вақтида кавшаниш тўғрими? Нега “Бир майизни қирқ киши бўлиб ейишди,” дейишади? Ҳозир ҳам шундайми?” деб синфда баҳс-мунозара ўтказдим. Кейинги сафар истироҳат боғига борганимизда, ўқувчиларим бир-бирига егулик улашаётганини кўриб, сўзим беҳуда кетмаганидан қувондим.\nБолаларни дўст қилиш, жипслаштиришда ҳар хил мавзуларда суҳбат ўтказиш, ривоят ва ҳикоятлардан мустақил хулоса чиқаришга ўргатиш яхши самара беради.\nКўпинча ўқувчиларимга ибратли ҳикояларни, Эркин Воҳидовнинг “Камтарлик ҳақида”ги шеърини эслатаман. Аҳмад Яссавийнинг дунё ўткинчилиги, мол-дунё бевафолиги тўғрисидаги ҳикматларидан ёдлатаман. Бу усуллар маълум даражада ўқувчиларни дўстлаштиради. Эсдалик дафтар тутишларига қаршилик қилмайман, кўнгилда борини ёзишсин, бир-бирини тушунишсин. Тўгаракларга жалб этиш, шоиру ёзувчи, олимлар билан учрашувлар уюштириш, ҳашарларда бирга ишлаш ҳам ўқувчиларни янада яқинлаштиради.


Тошкентда фарғоналик аёл ўзини электр устунидан ташламоқчи бўлди - Халқ сўзи\n10:10 07 Август 2020 Жамият\nИжтимоий тармоқларда тарқалган Тошкентдаги юқори вольтли электр узатиш тармоғи устунидан ўзини ташламоқчи бўлган аёл ҳақидаги видеога расмий муносабат билдирилди.\nТошкент шаҳар ҳокимлиги матбуот хизмати қайд этишича, видеода акс этган воқеа 6 август куни Олмазор туманидаги Кичик ҳалқа йўли кўчасида юз берган. Аёл юқори вольтли электр узатиш тармоғи устунига чиқиб олган ва атрофдагиларга ўзини тепадан ташлаб, ўз жонига қасд қилмоқчилигини айтган. Буни туманда хизмат олиб борган профилактика инспекторлари ва патруль-пост хизмати автоэкипажи ходимлари кўриб қолган. ИИББ ходимлари аёлнинг ёнига чиқиб, уни пастга туширган ва аёл Олмазор тумани ИИО ФМБ 6-сон ИИБга етказилган.\nАниқланишича, ўз жонига қасд қилмоқчи бўлган аёл Фарғона вилоятидан бўлган 36 ёшли Д.У. бўлиб, пойтахтнинг Олмазор туманида вақтинчалик яшаб келган. Ўз хатти-ҳаракатининг сабаби сўралганда аёл ишсиз қолиб, ночор аҳволда эканлигини маълум қилган.\nОлмазор тумани шаҳарни ижтимоий-иқтисодий ривожлантириш бўйича 2-сектор бошлиғи аёлни тинглаб, унга яримфабрикат маҳсулот ишлаб чиқарувчи корхонага ишга жойлашишда ёрдам берган. Шунингдек, аёлга 2 миллион сўм миқдорида моддий ёрдам берилган.\nҚайд этилишича, айни пайтда аёл билан психолог иш олиб бормоқда.\n«Агар сиз ишга жойлашиш билан боғлиқ муаммоларга дуч келган бўлсангиз, ваколатли идораларга мурожаат қилишингизни сўраймиз. Пандемия сабабли юзага келган ҳозирги қийин шароитда ҳам меҳнат бозорида кўплаб бўш ўринлари мавжуд», — дейилади хабарда.\n#ўз жонига қасд қилиш


Дарҳақиқат, бугунги кунда тумандаги мавжуд муаммоларни бартараф этиш, аҳоли турмуш даражасини янада яхшилаш борасида дастур ишлаб чиқилди. 2020-2022 йилларда Сўх туманини комплекс ривожлантиришга 500 миллиард сўм маблағ йўналтириш кўзда тутилган. Албатта, бу каби саъй-ҳаракатлар сўхликларга бўлган эътиборнинг яна бир амалий ифодаси бўлди.\nФарғона вилояти ҳокимлиги томонидан навбатдаги хайрли ишга қўл урилди. Сўх туманига озиқ-овқат маҳсулотлари, қурилиш материаллари ва бошқа кўплаб аҳоли кундалик ҳаёти учун зарур бўлган буюмлар ортилган хайрия карвони йўлга чиқди. Хусусан, «Фарғона ҳудудий электр тармоқлари корхонаси» акциядорлик жамияти 16 та трансформатор, 80 дона бетон устунлар, 70 километрдан ортиқ электр узатиш кабеллари каби 2 миллиард 251 миллион сўмликдан ортиқ жиҳозларни туман аҳолиси учун тақдим қилди. «Ҳудудгаз Фарғона» масъулияти чекланган жамияти эса 11 та махсус машинада суюлтирилган газ баллонларини, Ўзбекистон туманидаги «Беруний» маҳалла фуқаролар йиғини аҳли эса 5 тонна ун маҳсулотини сўхликларга беминнат ёрдам сифатида юборди. Вилоят соғлиқни сақлаш бошқармаси томонидан замонавий тиббиёт жиҳозлари ажратилди. Бу каби эзгу амалларни қўллаб-қувватлаб, хайр-саховат кўрсатган тадбиркор ва ташкилотлар сони анчагина.\n– Сўх туманида бугунги кунда мингдан зиёд ёшлар спорт билан мунтазам шуғулланиб келмоқда, – дейди вилоят жисмоний тарбия ва спорт бошқармаси бошлиғи Муроджон Дадабоев. – Туман ёшларига 600 миллион сўмликдан ортиқ 20 турдаги спорт жиҳозлари туҳфа қиляпмиз. Албатта, бу умидли спортчиларни кашф этиш, ёш авлодни спортга ошно этиш ва соғломлаштиришда катта ўрин эгаллайди. Шунингдек, бугун биз сўхлик ёшлар иштирокида спорт мусобақаларини ҳам ташкил қиламиз.


ИнтерФУТБОЛ :: Агар, Перу жаҳон чемпионатига чиқа олса, мамлакат фуқаролари учун хушхабар эълон қилинади\nАгар, Перу жаҳон чемпионатига чиқа олса, мамлакат фуқаролари учун хушхабар эълон қилинади\nАввал хабар бериб ўтганимиздек, кейинги йил Россияда футбол бўйича жаҳон чемпионатининг финал босқичига чиқиш учун ўтиш ўйинлари давом этмоқда. Ҳозирда 30 жамоа мундиалга йўлланма олишга улгуриб бўлди.\nБугун, 15 ноябрь куни Перу Меҳнат вазирлигининг ижтимоий тармоқдаги саҳифасида перулик фуқароларни хурсанд этадиган ахборот пайдо бўлди.\nУнга кўра, Перу терма жамоаси ЖЧ-2018 мусобақасига йўлланмани қўлга киритадиган бўлса, Перу Республикасида 16 ноябрь пайшанба куни дам олиш куни дея эълон қилинади. Шунингдек, ишчиларнинг дам олиш кунидаги маоши тўлиқ тўлаб берилади.\nМаълумот учун, Перу терма жамоаси қитъалараро ўтиш ўйинида Янги Зеландия терма жамоаси билан сафарда 0:0 ҳисобида дуранг ўйнаган. Жавоб баҳси эса эртага, 16 ноябрь куни Тошкент вақти билан 07:15 да бошланади.\nМаълумот учун, Перу терма жамоаси жаҳон чемпионатининг гуруҳ босқичида бундан 35 йил илгари 1982 йил иштирок этишган.\nБундан ташқари, бугун жаҳон чемпионатига борадиган 31-жамоа номи маълум бўлади. Муҳим йўлланма учун Австралия ҳамда Гондурас терма жамоалари ўзаро баҳс олиб боришади. Ушбу жуфтликнинг биринчи ўйинида ҳам 0:0 ҳисобидаги дуранг қайд этилган.\nЭслатиб ўтамиз, бугун Дания терма жамоаси Ирландияни сафар ўйинида йирик 5:1 ҳисобида мағлубиятга учратиб, йўлланмага эга бўлишганди.


Инсонларни сил билан касалланиши қадим замонлардан бери маълум. Инсон умуртқа поғонасида сил касаллиги белгилари, бундан 5 минг йил олдин яшаб ўтган одамларда аниқланган. Худди шундай ўзгаришлар эрамиздан 2-3 минг йил аввал яшаб ўтган Миср фиръавнлари танасида ҳам аниқланган. Гиппократ, Гален, Абу Али Ибн Сино томонидан йўтал, балғам ажралиши, қон туфлаш, озиш каби силнинг асосий симптомлари кўрсатиб ўтилган. Сил таёқчаси аниқланмасдан анча аввал, бу касалликнинг юқумли табиатга эга эканлиги маълум бўлган. Жумладан, эрамиздан 2 минг йил аввал Вавилон қонунлар мажмуасида ёзилишича, агар хотини сил касаллигига мубтало бўлган бўлса, эркакка ажралиш ҳуқуқи берилган эди. Ҳиндистон, Португалия, Венецияда бу касаллик ҳақида дарҳол хабар бериш мажбурий ҳисобланган. Бундан минг йил аввал cил касаллиги юқумли эканлиги, у камбағаллар орасида, оғир шароитларда яшовчилар орасида кенг тарқалиши ҳақида дастлабки мукаммал маълумотларни буюк бобомиз Абу Али Ибн Сино ёритганлар. У зот минг йил бурун махсус асбоб ясаб, экссудатив плевритни пункция қилганлар ва суюқлик чиқариб олганлар. Шу касалликни\nсабабини сил деб кўрсатганлар. У кишининг «Тиб қонунлари» китоблари беш юз йилдан ортиқ Европалик олимлар учун беқиёс илм манбаи бўлиб келди.\nЎрта асрларда сил касаллиги жуда кенг тарқалган бўлиб, бу ҳақда тарихий манбаъларда кўп маълумотлар келтирилган.\nИталия олими, врач, астроном, шоир Дж. Фракастро (1478-1553), сил касаллиги юқумли касалликлар тоифасига кириши ҳақида аниқ маълумотлар берган, тарихда биринчи бўлиб, «инфекция» атамасини таклиф этган.\nТерминология. «Туберкулез» (сил) термини асосида лотинча «tuberculum» - дўмбоқча сўзи мавжуд. Tuberculum сўзини биринчи марта француз анатоми Я.Силвиус XVI асрда ишлатган. Фақат XIX аср бошларида клиник тиббиёт ва патологик анатомия асосчиси Р.Лаэннек дўмбоқча ва казеозли некроз сил касаллигининг типик ўринишларига хос эканлигини исботлаб берди. Лаэннек ва немис терапевти И.Шенлейн тиббиётга «туберкулез» (сил) терминини киритишди. Лаэннек сил дўмбоқ-чаларини хавфли ўсмалар, давоси йўқ касалликлар қаторига киритган эди.\nСил ҳақидаги фанни «фтизиология» (грекча «phthisis» - озиб-тўзиш, ўлим) деб аташни 1689 й. Р.Мортон таклиф этган. Ҳозирги вақтда «фтизиатрия» термини кўпроқ қўлланилади (грекча «iatreia» - даволаш)\nР.Кох сил таёқчасини аниқлаш учун 17 йил лабораторияда тинимсиз ишлашига тўғри келди. Сил таёқчасини, Р.Кох бемор балғамини везувин ва метилин билан бўяб кўрсатиб берган. Кейинчалик Р.Кох сил 17 қўзғатувчисининг тоза културасини ажратиб олиб, уларни ҳайвон организмига юбориб, сил касаллигини пайдо қилган.\nБерлин шаҳрида Физиологлар жамиятида Р.Кох 1882 й. 24 март куни «Сил этиологияси» мавзусида маъруза қилди ва сил таёқчасини ҳаммага кўрсатди ва унга 1905 йилда Нобел мукофоти берилди.\nШунинг учун ЖССТ тавсиясига биноан, 1982 йилдан бошлаб, 24 март – Халқаро силга қарши кураш куни деб эълон қилинган. Сил касаллигининг пайдо бўлишида, Р.Кох ижтимоий омилларга муҳим ўрин берган. «Сил касаллигига мойиллик, - деб ёзган эди Р.Кох – ёмон шароитда яшовчи, қувватсизланган танада юқори бўлади. Ер юзида қоронғи, зах, яшаш шароитлари ёмон, кулбасига қуёш нури тушмайдиган хонадонлар сақланиб қолса, сил касаллиги хеч қачон йўқолмайди».\nТуберкулиннинг кашф этилиши. Р.Кох 1890 йилда туберкулинни кашф этган. У туберкулинни бемор балғамини бир неча марта қайнатиб, ажратиб олган. Р.Кох, биринчи марта туберкулинни профилактика мақсадида қўллаш мумкинлиги ҳақида маълумот берган. Олинган туберкулинни Р.Кох биринчи марта ўзида ва ҳайвонларда синаб кўрган. Айтиб ўтиш керакки, ўз танасига юборилган туберкулиндан сўнг Р.Кохнинг тана ҳарорати 38-39о гача ошган, аҳволи ёмонлашган, лекин 3-4 кундан сўнг аҳволи яхшиланган.\nАйтиш мумкинки, Р.Кохнинг бу кашфиёти ҳозирги пайтда кенг қўлланилиб келаётган туберкулиндиаг-ностикага асос солган. Кейинчалик, силга қарши дори-дармонлар кашф этилгандан сўнг, туберкулин баъзи ҳолларда патогенетик даво сифатида қўлланилиб келмоқда.\nСилнинг патологик анатомияси. Силнинг патологик анатомиясига бағишланган ишлар орасида, Т.Лангханс (1868 й.) биринчи бўлиб аниқлаган кўп ядроли гигант ҳужайраларни кўрсатиб ўтиш мумкин. 1912 йилда чех паталоганатоми А.Гон «Гон ўчоғини», 1904 йилда А.И.Абрикосов кашф этган «Абрикосов ўчоқларини» кўрсатиб ўтиш мумкин.\nДиагностика. Сил касаллигини аниқлашда 1819 йилда Лаэннек таклиф этган аускултация усули муҳим аҳамиятга эга бўлган. Ф.Цил ва Ф.Нилсен 1882-1884 йилда таклиф этган бўяш усули, ҳанузгача ўз аҳамиятини йўқотгани йўқ. Ниҳоят, В.Рентген томонидан кашф этилган Хнурлари сил диагностикасида тарихий аҳамиятга эга бўлди.\nР.Кох инсон танасига туберкулинни қайта юборишда кузатиладиган ўзгаришларни биринчи бўлиб кузатган (Кох феномени). Шу асосда у, туберкулинни сил диагностикаси мақсадида тери остига юборишни таклиф этди.\n1907 йилда австралиялик педиатр ва иммунолог К.Пирке туберкулинни терига тирнаб киритишни таклиф этди ва «аллергия» тушунчасини киритди. 1910 йида Ш.Манту ва Ф.Мендел туберкулинни тери ичига юборишни таклиф этишди. Ҳозирги вақтда бу усулдан «Манту синамаси» тушунчаси билан кенг қўлланиб келинмоқда.\nСилга қарши вакцина. Р.Кох шогирдлари А.Калметт ва К.Герен инсонларни силга қарши эмлаш учун вакцина таклиф этишди. Бу вакцина 18 Калметт-Геренлар бациллалари (ВСG ёки БЦЖ) деб номланади. Биринчи марта БЦЖ вакцинаси 1921 йилда қўлланилган. Тажрибалар ва кузатишлар шуни кўрсатдики, вакцинация инсон танаси учун безарар бўлиб, уни кўпгина ижобий томонлари бор экан, яъни вакцинация қилинган болалар орасида силнинг оғир, деструктив турлари кам учраган, ўлим камайган. Собиқ иттифоқда 1928 йилда сил ўчоғида янги туғилган болаларни эмлаш таклиф этилган. 1935 йилдан бошлаб, эмлаш нафақат қишлоқларда, балки шаҳарларда ҳам амалга оширила бошланган. 1950 йилдан бошлаб, янги туғилган барча чақалоқларни эмлаш йўлга қўйилган. Эмлаш, асосан, оғиз орқали амалга оширилган ва 1962 йилдан бошлаб, эмлаш тери ичига вакцина юбориш йўли билан амалга оширилмоқда. 1985 йилдан бошлаб, эмлашга қарши кўрсатмаларни камайтириш мақсадида БЦЖ-М зардоби ишлатилди.\nДаволаш. XIX асрда силни даволаш усуллари, асосан, санаторийкурорт, гигиеник ва парҳез муолажалардан иборат бўлган. Силни даволашнинг патогенетик жиҳатдан асосланган, юқори самарали усули, яъни сунъий пневмотораксни, биринчи бўлиб, К.Форлани 1992 йилда таклиф этган. Кейинчалик бу усул янада самаралироқ жарроҳлик\nусулларини (торакопластика, экстра-плеврал пневмолиз) қўллаш имконини яратди. БЦЖ дан ташқари, диафрагмал нерв, қовурғалараро нервда операциялар ва каверна дренажи операциялари кенг қўлланила бошланди.\n1930 йиллардан бошлаб, жарроҳлик муолажалари кўлами анча кенгайди – зарарланган ўпка ёки унинг бўлагини олиб ташлаш усуллари кенг қўлланила бошланди. Резекцион жарроҳлик муола-жалари ҳозирги кунда ҳам ўз аҳамиятини сақлаб қолган. Силни этиотроп даволаш силга қарши дори-дармонларнинг кашф этилиши билан бошланган. 1943 йилда америкалик З.Ваксман ва А.Шац силга қарши биринчи дори – стрептомицинни кашф этишди, бу кашфиёт учун улар Нобел мукофотига сазовор бўлишган.\nАввал стрептомицин, силнинг асоратланган, оғир кўри-нишдаги турларини, халқум силини, сил менингитини даволашда қўлланилган, cўнгра у силнинг барча турларида кенг миқёсда қўлланила бошланди. 1954 йилдан бошлаб, силга қарши бошқа дорилар, чунончи, ПАСК, тибон, изоникотин кислота препаратлари (изониазид, фтивазид, солюзид, метазид) қўлланила бошланди. 1960 йилнинг охирларида силни даволаш учун ўта самарали препарат - рифампицин таклиф этилди.


Манчестерда портлаш: "Ислом давлати" портлашга масъуллигини иддао қилди\n26 май 2018, Тошкент вақти: 12:52\nСўнгги бор янгиланди: май 23, 2017\n* Буюк Британиянинг Манчестер шаҳрида худкуш ҳужумчи бомба портлатиши натижасида 22 киши ўлди, 60га яқини жароҳатланди.\n* Полиция ҳужумчининг шахси аниқлангани, аммо ҳозирча ошкор этилмаслигини билдирди.\n* Портлашга алоқадор кўрилган 23 яшар шахс ушланди, унинг шахсига оид маълумот ҳам очиқланмади.\n* "Ислом давлати" экстремист гуруҳи Манчестердаги портлашни "ўз аскари" амалга оширганини иддао қилди.\nТереза Мей: Ҳужумчининг шахси аниқ\nБуюк Британия Бош вазири Тереза Мэй 22 май оқшомида Манчестердаги концерт залида содир этилган портлашни "номардларча ҳаракат", деб қоралади ва ҳужумчининг шахси маълумлигини айтди.\nПортлаш жойида топилган тана қолдиқлари худкуш ҳужумчи шахсига оид экани матбуотга очиқланди, аммо бирор маълумот ҳозирча ошкор этилгани йўқ.\nТерговчилар, худкуш шахсига оид тафсилотларни йиғиш ва унинг бирор террор тармоғига алоқаси бўлган-бўлмаганини аниқлаш ўз олдиларидаги бирламчи вазифа эканини билдирди.\nҲозирча бирор гуруҳ Манчестердаги портлаш учун масъулиятни зиммасига олмади, бироқ ИШИДга хайрихоҳлар бу қонли воқеани Интернетда байрам қилдилар.\nПортлашга алоқадор шахс ушланди\nҚатор ғарб ахборот воситалари Манчестердаги портлашга алоқадорликда гумон қилиниб, 23 яшар шахс қўлга олинганини хабар қилмоқда.\nПолиция бу шахснинг Манчестер жанубида қўлга олинганини тасдиқлади, аммо бошқа маълумотларни ҳозирча ошкор қилмади.\n"Ҳужумни бир киши амалга оширган"\nМанчестер полицияси раҳбари дастлабки тергов худкуш ҳужумчининг якка ҳаракат қилгани ва қўлбола портловчи мосламани портлатганини тахмин қилаëтганини билдирди.\n"Ҳозирча, ўтган тундаги ҳужумни бир киши содир этган, деб хулосадамиз. Ҳужумчи концерт залида ўлган. Ишончимиз комил, у портловчи мосламани ўз танасида залга олиб кирган ва портлатган. Ҳозир энг муҳим вазифа унинг ёлғиз бўлгани ёки шериклари билан ҳаракатланганини аниқлашдир", деди Манчестер полицияси раҳбари Иан Ҳопкинс.\nАриане Гранде концертида портлаш\nПортлаш маҳаллий вақт билан соат 21:45 ларда америкалик хонанда Ариана Гранде концерт бераётган Manchester Arena залида содир бўлди.\nГувоҳлар зални тарк этаётган пайтларида қаттиқ портлаш овозини эшитганини айтмоқдалар.\n“22 одам ўлди, олтмишга яқини яраланди. Полиция томонидан аксини исботловчи далиллар топилмагунига қадар бу ҳозирда террор ҳодисаси ўлароқ қаралмоқда”, дея хабар қилди Манчестер полицияси Twitter микроблогидаги ўз саҳифасида.\nҲозирга қадар манчестерликлар орасида концертга кетган фарзанди, яқинларини қидираётганлар ижтимоий тармоқлар орқали ёрдам сўраб мурожаат қилмоқда.\nМанчестердаги ҳужумни дунë раҳбарлари қораламоқда\nЕИнинг Ташқи алоқалар ва хавфсизлик сиëсати бўйича олий намояндаси Федерика Могерини қурбонлар яқинларига ҳамдардлик билдирди ва уни Европа ëшларига қарши xуруж дея баҳолади:\n- Қурбонларнинг аксари ëшлардир. Бу очиқдан-очиқ Европа ëшлари¸ уларнинг ҳаëтга бўлган муҳаббатига қилинган ҳужумдир. Мен европаликларнинг ўз яшаш тарзлари¸ ўз эркинлик ва қувончларини¸ бирга яшаш ва ҳаëтдан биргаликда завқ олишни бундан сўнг ҳам қадрлашда давом этишларига ишонаман. Мен қўрқувнинг ғолиб чиқмаслиги ва Европа ëшлари бундан сўнг ҳам ҳаëтдан биргаликда завқ олиш орқали террорчиликка энг лойиқ жавобни беришда давом этишига ишонаман¸ деди Могерини ўз баëнотида жумладан.\nҲужумни биринчилардан бўлиб қоралаганлар орасида АҚШ президенти Дональд Трамп ва Фаластин президенти Мҳамуд Аббослар ҳам бор.\nАриана Гранде: Сўзлашга тилим ожиз\nАмерикалик хонанда Ариана Гранде Twitter саҳифасида Manchester Arena залида содир бўлган портлашдан карахт аҳволга тушгани, чуқур қайғуга ботгани, ҳодиса юзасидан бирор сўз айтишга ожиз қолаётганини ёзди.\n24 яшар америкалик хонанда, актриса ва фотомодел Ариана Гранде, асосан, ўсмирлар ва ёшлар орасида сўнгги йилларда танилган поп қўшиқчисидир. Шу боис, Манчестердаги концерт залига асосан, мактаб ёшидаги болалар ва ўсмирлар йиғилган эди.\nПолиция берган маълумотга кўра, ўлганларнинг камида 12 нафари 16 ёшдан кичик бўлган болалардир. Жароҳатланганлар орасида эса, ҳатто, 8 яшар болалар ҳам бор.\nЖИЗЗАХ – "Омбор раҳбарининг ноқонуний талабига бўйсунмаган ишчилар бўшатилди"\nҚАШҚАДАРЁ – "Футбол мактаби ёпилиб, 300 дан зиёд мураббий ва ўқувчи кўчада қолиши мумкин!" (ФОТОГАЛЕРЕЯ)\nХориждан почта орқали божсиз кираётган жўнатмалар қиймати $1000 дан $300 га туширилиши мумкин\nНаманганлик депутат: Мирзиëев номзодини Нобель мукофотига тавсия қилиш керак\nОзодТаъсир: Мактаб директори ўқитувчиларга кўча супиртиргани учун ишдан олинди\nФарзанди қон саратонига касалига чалинган ота-оналар оҳи осмонга ўрламоқда\nОлий суд вакили “жуда ажабланарли” cуд иши ҳақида сўзлаб берди\nДональд Трамп: Шавкат Мирзиёев ўз мамлакати ва ҳамма жойда ҳурмат қилинадиган одам!\nЎзбекистон икки президентининг Рамазонга икки хил ёндашуви\nЎзбекистоннинг стратегик ҳамкори Америками ëки Россия?\nЎзбек матбуотининг икки юзи: ўзбек матбуоти бир муаммони икки хил ëритди\nМирзиëев ДХХ ходимлари маошини оширади, аммо ўқитувчиларга маблағ йўқ\nПрезидент Мирзиёев китобхонлик маданиятини оширишни буюрган. Мана натижа...\nОзодлик радиоси © 2018 RFE/RL, Inc. | Барча ҳуқуқлар ҳимояланган.


1. Оғиз сўлагини ташқарига чиқармай ютиб юборса рўзаси очилмайди. Сўлакни оғзидан ташқарига чиқариб, сўнгра қайта оғзига солиб ютса, рўзаси очилади (“Фатовойи Оламгирия”).\n2. Оғзини сув билан чайгандан кейин қолган сув юқини сўлагига қўшиб ичига ютиб юборса, шунингдек, димоғига келган бурун суюқлигини томоғига тортиб юборса, рўзаси очилмайди (“Фатовойи Оламгирия”, “Муҳит”).\n3. Рўзадор тишлари орасида қолган таом қолдиқларини ютса, улар нўхотдан катта бўлмаса, рўзаси очилмайди. Аммо тишлари орасида қолган таом қолдиқларини ташқарига чиқариб, сўнгра қайта оғзига солиб ютса, нўхотдан кичик бўлса ҳам рўзаси очилади. Каффорат вожиб бўлиш бўлмаслигида ихтилофли фатволар мавжуд. Вожиб бўлмаслигига фақиҳ Абу Лайс Самарқандийдан ривоят бор (“Фатовойи Оламгирия”).\n4. Рўзадорнинг томоғига чанг, тутун, пашша, чивин каби нарсалар кирса, рўзаси очилмайди. Шунингдек, рўзадор кундузи эҳтилом бўлиб қолса ҳам рўзаси очилмайди (“Фатовойи Оламгирия”, “Мухтасар”).\n5. Рўзадорнинг бир икки томчи кўз ёши ёки юзидан оққан тер оғзига кириб, томоғидан ўтиб кетса, рўзаси очилмайди. Аммо бу миқдордан зиёд бўлиб, оғзида кўпгина шўрликни сезса рўзаси очилади (“Фатовойи Оламгирия”). \_\n6. Баданнинг табиий майда тешикчаларидан (икки махраждан бошқа) кирган сув каби нарсалар билан рўза очилмайди. Кўзига дори томизганда гарчи томоғида унинг таъми, мазаси билинса ҳам рўза очилмайди (“Фатовойи Оламгирия”).\n7. Газлама тўқувчи рўзадор иш жараёнида бўялган ип толаларини оғзига солганида кўкми, қизилми, сариқми ёки бошқа рангларми оғзига юқиб, сўлакларига аралашиб томоғидан ўтиб кетса, рўзаси очилади (“Фатовойи Оламгирия”).\n8. Рўзадорнинг тиши қонаб, у қонни ютиб юборса, каффоратсиз қазонинг ўзини тутади. Тиш милкидан чиққан қонни сўлак билан бирга қўшиб ютиб юборса, қон билан сўлакдан қайси бири ортиқ ёки кам миқдорда бўлишига қаралади. Агар қон ортиқ бўлса ёки сўлак билан баробар бўлса, рўза очилади. Борди-ю сўлак ортиқ бўлса, рўза очилмайди (“Фатовойи Оламгирия”).\n9. Фитр садақаси вожиб бўлган киши уни ўз вақтида адо эта олмаса, зиммасидан соқит бўлмайди. Уни барибир адо этиши лозим бўлади (“Ҳидоя”).\n17102 марта ўқилди\nДругие материалы в этой категории: « Рўзага оид масалалар - 2\tРўзани бузувчи ҳолатлар »


Ўзбекистонг тарихида илк бор ойига 1 млрд $ солиқ йиғилмоқда\nСолиқ органлари ҳар ой бир миллиард доллардан ортиқ солиқ йиғаяпти. Ўзбекистон тарихида бундай нарса бўлмаган.\nТОШКЕНТ, 20 – ноя Sputnik. Ўзбекистонда ҳар ой бир миллиард доллар солиқ йиғилмоқда, Ўзбекистон тарихида бунақаси бўлмаган, деди ДСҚ раҳбари Шерзод Қудбиев.ДСҚ раҳбарининг сўзларига кўра, бу албатта, иқтисодий ўсиш, ислоҳотлар ва янги солиқ кодекси ишлаганинининг натижасидир. Хўш бу натижаларга қандай эришилди?- Асосийси – бу бюджетни ёки қандайдир режани тўлдириш эмас. Солиқ органлари бюджетни тўлдириш режаси билан ишламайди. Биз 9ойда ҳам йилликда ҳам бундай ишламадик. 2022 йилда ҳам бюджет прогнози ёки ўша прогнозни бажариш керак деган нима билан ишламаймиз.Бундай катта йиғилишда ёлғон гапириб бўмайди. Мен прогнозни бажариш нуқтаи назаридан йиғилш ўтказмайман. Лекин биз бошқа нарсани таъминлашимиз керак.Қонун билан белгиланган, яъни ҳисобланган солиқлар (рус тилида айтганда начислениега кирган солқлар тўланиши керак.Солиқ кодекси билан белгиланган тартиблар амалаг оширишиб солиқ маъмурияти қатъийлиги қонун ижроси муқаррарлиги таъминланиши керак. Солиқ юки ҳаммага тенг бўлса, ҳамма учун бизнес юритишга тенг шароит яратилади. Мана шу бизнинг асосий мақсадимиз, - деди Қудбиев.Эслатиб ўтамиз, Ўзбекистонда икки йил олдин ҚҚС солиғи киритилган эди. Ундан ташқари солиқ маъмурияти жиддий такомиллаштирилиб, Россия билан ҳамкорликда янги солиқ дастурлари, солиқ ходимларинринг Москвада малака ошириши йўлга қўйилган эди. Шунингдек, ўтган йилда солиқ тўловчилар томонидан одатда ҚҚС солиғидан қочиш имконини берадиган айрим "кулранг" схемалар ДСҚ томонидан фон қилиниб, унда иштирок этган минглаб корхоналар ҳисоб рақамлари музлатиб қўйилган эди.\nққс, солиқ, шерзод кудбиев, давлат солиқ қўмитаси\n17:19 20.11.2021 (янгиланди: 18:21 20.11.2021)\n© Sputnik / Дильшода РахматоваГлава Министерства занятости и трудовых отношений Шерзод Кудбиев\nДСҚ раҳбари қандай қилиб ҳар ой бир миллиард доллар солиқ йиғаётганини айтиб берди.\nТОШКЕНТ, 20 – ноя Sputnik. Ўзбекистонда ҳар ой бир миллиард доллар солиқ йиғилмоқда, Ўзбекистон тарихида бунақаси бўлмаган, деди ДСҚ раҳбари Шерзод Қудбиев.\n“Биз буни янада катта фахр билан айтаяпмиз. Бугунги кунда солиқ органлари ҳар ой бир миллиард доллардан ортиқ солиқ йиғаяпти. , Ўзбекистон тарихида бундай нарса бўлмаган. 2020 йилнинг май ойида 700-720 миллион солиқ йиғилаётган эди”, - деди Қудбиев.\nДСҚ раҳбарининг сўзларига кўра, бу албатта, иқтисодий ўсиш, ислоҳотлар ва янги солиқ кодекси ишлаганинининг натижасидир.\nХўш бу натижаларга қандай эришилди?\n- Асосийси – бу бюджетни ёки қандайдир режани тўлдириш эмас. Солиқ органлари бюджетни тўлдириш режаси билан ишламайди. Биз 9ойда ҳам йилликда ҳам бундай ишламадик. 2022 йилда ҳам бюджет прогнози ёки ўша прогнозни бажариш керак деган нима билан ишламаймиз.\nБундай катта йиғилишда ёлғон гапириб бўмайди. Мен прогнозни бажариш нуқтаи назаридан йиғилш ўтказмайман. Лекин биз бошқа нарсани таъминлашимиз керак.\nҚонун билан белгиланган, яъни ҳисобланган солиқлар (рус тилида айтганда начислениега кирган солқлар тўланиши керак.\nСолиқ кодекси билан белгиланган тартиблар амалаг оширишиб солиқ маъмурияти қатъийлиги қонун ижроси муқаррарлиги таъминланиши керак. Солиқ юки ҳаммага тенг бўлса, ҳамма учун бизнес юритишга тенг шароит яратилади. Мана шу бизнинг асосий мақсадимиз, - деди Қудбиев.\nЭслатиб ўтамиз, Ўзбекистонда икки йил олдин ҚҚС солиғи киритилган эди. Ундан ташқари солиқ маъмурияти жиддий такомиллаштирилиб, Россия билан ҳамкорликда янги солиқ дастурлари, солиқ ходимларинринг Москвада малака ошириши йўлга қўйилган эди.\nШунингдек, ўтган йилда солиқ тўловчилар томонидан одатда ҚҚС солиғидан қочиш имконини берадиган айрим "кулранг" схемалар ДСҚ томонидан фон қилиниб, унда иштирок этган минглаб корхоналар ҳисоб рақамлари музлатиб қўйилган эди.


“Кўк-гумбаз” жоме масжиди – КУН УЗ\nГлавная / Маданият / “Кўк-гумбаз” жоме масжиди\nAnvar 08.02.2018\tМаданият Comments Off on “Кўк-гумбаз” жоме масжиди 46 Показы\nШайбонийлар сулоласидан бири Абдуллохон II Қашқадарё ерида мусулмонлар учун муборак маскан барпо этди. Бу маскан одамлар қалбига эзгулик ва яхшилик уруғларини сочиб туради. Бу замин оталаримиз ва боболаримизни эслатиб, уларнинг қилган хайрли ва савобли ишларидан дарак беради. Унда яшаётган халқ тинчликни яхши кўради ва ғоят меҳнатсевардир.\nҚарши қўрғонининг марказида қурилган Абдуллахон мадрасаси узоқ вақтлар шаҳарнинг кўрки бўлиб ана шу муқаддас табаррук даргоҳни қуришни лойиқ кўрди. Бу масжид намозгоҳ (Кўк–гумбаз) ҳижрий йил ҳисоби билан 999 йилдан буён мавжуд. Унинг гумбази мовий кошинлар билан қоплангани учун халқ орасида “Кўк–гумбаз” номини олди. Намозгоҳнинг қисман сақланиб қолган пештоқидаги сирланган кошинларга битилган ёзувда бу иншоот Абдуллахон II–нинг фармони билан 1590–1591 йилларда қурилгани қайд этилган.\nАбдуллахон II даврида Қарши яна эски шаҳар марказида қурилган Бикибий мадрасаси биноси, пишиқ ғиштдан беш гумбазли иморат шаклида олди айвонли қилиб қурилган. “Кўк–гумбаз” намозгоҳи беш вақт намоз ва жума намози ўқиладиган масжидлардан фарқ қилади. Бу жойда Рамазон ва Қурбон ҳайити намозлари ўқилган. Шунинг учун бундай масжидларни “Намозгоҳ” ёки “Мусалло” деб аталган.\nОдатда намозгоҳлар шаҳарларда, баъзан аҳолиси зич жойлашган йирик қишлоқларда қурилган, байрам ибодатларида бу жойларга катта миқдорда халқ йиғилган. Шу боисдан улар шаҳар ичида эмас, балки шаҳар атрофида кенг майдонда барпо этилган.\nЯна шуни таъкидлаш керакки, Ўрта Осиёда XII–ХVI асрлардан бизгача сақланган намозгоҳлар сони жуда оз. Шунинг учун Қаршидаги намозгоҳ Ўрта Осиё меъморчилигида бизгача етиб келган ноёб ёдгорлик сифатида ҳам қадрлидир.\nЎтган асрнинг олтмишинчи йилларига қадар «Кўк–гумбаз» масжиди ўша даврдаги сиёсий тузум томонидан ёпиб қўйилган эди. Албатта, Аллоҳнинг даргоҳини зиёрат қилишни ман қилиш мумкин, лекин одамлар қалбидан худога ишонишни қандай чиқариб ташлаш мумкин, ахир улар яратгандан куч–қувват, маънавий озиқ олиб, инқилоб ва уруш давридаги оғир кунларни, урушдан кейинги машаққатларни мардонавор енгдилар, руҳан бақувватликларини намойиш этдилар.\n1953 йилдан бошлаб «Кўк–гумбаз» жума намозларини ўқиш учун жоме масжид сифатида яна фаолият кўрсата бошлади. Бундан ташқари, Қарши шаҳрида 1924 йилгача Ўрта масжидда, 1928 йилгача «Чармгар» масжидида, 1930 йилгача «Одина» масжидида ва «Қизил» масжидларда ҳам жума ва беш вақт намозлар ўқиб келинган.\nБу масжидда 1860, 1889 ва 1921 йилларда таъмирлаш ва қайта қуриш ишлари олиб борилган. Бу ишлар кейин ҳам давом эттирилди. Хусусан, 1967 йилда масжид гумбази шаҳрисабзлик уста Ҳамдам томонидан тикланди. 1982 йилда самарқандлик уста–наққош Нусратилло Асадов томонидан кўк сирли кошин билан Қуръоннинг “Мулк” сурасидан оятлар нозик дид билан ёзилди ва гумбаз тепасига олтин рангли қубба ўрнатилди.\n1996 йилда Соҳибқирон Амир Темур бобомизнинг 660 йиллиги муносабати билан ўтмиш ёдгорликларидан бир қанчасини тиклаш ва қайта таъмирлаш ишлари ўтказилди. Шу жумладан, «Кўк–гумбаз» масжидида ободонлаштириш ишлари амалга оширилди.\n2006 йилда “Кук–гумбаз” меъморий мажмуаси Юртбошимиз фармони ва ташаббуслари билан қайта таъмирланди ва ҳозирги кўринишдаги асл қиёфасига эга бўлди.\nПред. Уммон ортидаги ислом\nСледующая Қирғизистонда тез ёрдам пуллик бўлади


Тоғли Қорабоғда яна кескинлик: Асосий маълумотлар - Zamin.uz\nАрманистон ҳукумати Тоғли Қорабоғдаги вазият кескинлашгани туфайли мамлакатда ҳарбий ҳолат ва умуммиллий сафарбарлик эълон қилди. Якшанбага ўтар кечаси ва тонгда Тоғли Қорабоғдаги туташув чизиғида арман ва озар ҳарбийлари ўртасида тўқнашувлар бўлиб ўтди. Камида озарбойжонликларнинг бир вертолёти уриб туширилган.\nАрманистон мудофаа вазирлиги 27 сентябрь куни Озарбойжон танклари ва ҳарбийлари Тоғли Қорабоғдаги туташув чизиғига ҳужум уюштиргани тасвирларини тарқатди. Икки томон бир-бирини вазиятни кескинлаштиришда айбламоқда.\nҚатор давлатлар ва халқаро ташкилотлар рўй берган воқеалардан жиддий ташвиш билдириб, куч ишлатмасликка ва зудлик билан ҳарбий ҳаракатларни тўхтатишга чақирмоқда. Туркия Тоғли Қорабоғ масаласида Озарбойжонни тўла қўллаб-қувватлашини маълум қилди.\nАрманистон бош вазири Никол Пашинян халқаро ҳамжамиятни Туркияни Қорабоғ можаросига аралашишдан тийиб туришга чақирган. Пашинян миллатга мурожаатида Озарбойжон бутун арман халқига уруш очгани, аммо арманлар бунга тайёрлиги ҳақида гапирган. Пашинян Озарбойжон томонининг ҳаракатларини «кенг кўламли провокация» деб атаган.\n«Душман оғир қуроллар қўллаган ҳолда Арцах Республикаси армияси позицияларига барча йўналишларда ҳужум қилди. Мудофаа кучлари шафқатсиз жангга киришди ва Арцахни ҳимоя қилиш вазифасини шараф билан уддаламоқда», деган Пашинян.\nОзарбойжон президенти Илҳом Алиев мамлакат хавфсизлик кенгаши йиғилишида Қорабоғдаги вазиятни тартибга солишни «Озарбойжоннинг тарихий вазифаси» деб атаган ва Боку «чала қарорлар» билан келишмаслигини билдирган.\nРИА Новости Қорабоғ омбудсмени Артак Бегларянга асосланиб хабар қилишича, озарбойжонлик ҳарбийларнинг артиллериядан ўт очиши оқибатида бир аёл ва фарзанди ҳалок бўлган.\n«Озарбойжонликларнинг артиллерия зарбалари оқибатида фуқаролар орасида қурбонлар ва жароҳатланганлар бор. Мартунин районида икки киши - аёл ва бола ҳалок бўлган, яна икки киши жароҳатланган. Бошқа аҳоли пунктларидаги йўқотишлар бўйича маълумотлар аниқлаштирилмоқда. Мактабларга, жумладан, Степанакертдаги мактабларга ҳам артиллерия зарбалари йўлланган», дея ёзган Бегларян фейсбукдаги саҳифасида.\nАммо РИА Новости хабарига кўра, Озарбойжон мудофаа вазирлиги арман томонининг ҳарбий техникалар йўқ қилингани ҳақидаги маълумотини рад этган.\nПрезидент Алиевнинг мурожаати ва Арманистонда 10 минг кўнгилли\nОзарбойжон ҳам Тоғли Қорабоғдаги сайлов натижаларини тан олмаган. «Замин» янгиликларини «Вконтакти»да кузатиб боринг\n27-09-2020, 17:00, Дунё\n21-07-2020, 21:19, Дунё\nКавказнинг «тиш оғриғи»: Арманистон ва Озарбайжон чегарасида нималар содир бўлмоқда?\n15-07-2020, 14:05, Дунё\nАрманистон мудофаа вазирлиги Озарбойжон томони яна ўт очганини хабар қилди\n13-07-2020, 14:50, Дунё\n20-09-2017, 21:41, Дунё


Ўз фарзанди учун онасига алимент тўламай...\n25.01.2020 11:03 0 2897\nБунақа ҳолат доим ҳам учрайвермайди: ўз фарзанди учун эр эмас, аёл... алимент тўлайди! Кимга денг? Онасига!\nБолажонлиги билан дунёга донғи кетган ўзбеклар учун нақадар ачинарли ҳолат!\nФуқаро М.Д. ўхшамаган турмушида (турмуш деб бўлса) орттирган бир нафар фарзандини ўз онаси қарамоғига берганди. Хўп, болага қаровчи нақд, бироқ унинг моддий таъминоти-чи?! Аёл ўз фарзанди таъминотидан бўйин товлагач, онаси томонидан судга тортилди. Натижада фуқаролик ишлари бўйича Мирзо Улуғбек туманлараро суди М. Д.га ўз фарзанди учун онаси фойдасига маълум миқдорда алимент тўлаш мажбуриятини юклади.\nМазкур суд ҳужжати Мажбурий ижро бюросининг Юнусобод туман бўлимига келиб тушди. Унгача алимент пуллари йиғилиб-йиғилиб, 10 миллион сўмга бориб қолганди. Бироқ ҳали бирор тийиндан дарак йўқ. Ижрочилар қарздор аёлни сўнгги бора огоҳлантирилди: қарзингизни тезроқ тўланг, йўқса, 15 (ўн беш) суткага «кесилишингиз» аниқ!\nШундан кейин ҳам аёлдан дарак бўлмади. Давлат ижрочиси қарздорнинг яшаш манзилига борса, у жойдаям йўқ. Қарздор аёлга нисбатан қидирув эълон қилишдан бошқа чора қолмади.\nҚидирув бўйича инспекторнинг саъй-ҳаракати натижасида қарздор она Қашқадарё вилоятидан топилди.\nБу ёғи нима бўлди?\nМИБ Тошкент шаҳар бошқармаси масъул ходимаси Марғуба Амонованинг «Xabar.uz»га маълум қилишича, вазият ҳуқуқий таъсир чораси қўллашгача етиб бормади. Давлат ижрочисининг астойдил ҳаракати натижасида она ва қиз яраштирилди. Энг самарали чораям шу, аслида: буви набираси таъминоти учун ўз қизига нисбатан чора кўрдириши, жуда юмшоқ айтганда, ёқимсиз ҳолат. Шу маънода томонларнинг ярашгани маъқул. Бўлиб ўтган ишлар эса фарзанд таъминотидан қочиб бўлмаслигини яна бир бор англатади.\nЖамият 10/02, 14:12


С.Салим, www.ziyouz.uz - Страница 6 из 44\nБош саҳифа Мақолаларни кўриш: С.Салим (6)\n20 январь: қаҳрамонлар қони ила битилган тарих\nЧоп этилган 18.01.2022 18.01.2022 МуаллифС.Салим\nОзарбайжон халқи 32 йил аввал рўй берган фожиали ҳодисаларни ёдга олиб, мустақиллик учун жонини фидо қилган ўғил-қизлари хотирасига ҳурмат бажо келтирмоқда. 1990 йилнинг 20 январида Озарбайжон пойтахти Бокуга совет армияси жанговар қисмлари киритилди. Ҳарбийлар агрессияга қарши намойишга чиққан минглаб озарбайжонликларни давоми…\nЧоп этилган 17.01.2022 19.01.2022 МуаллифС.Салим\nАҚШ коронавирусга қарши кураш доирасида Ўзбекистонга 310050 доза “Pfizer” вакцинасини ҳадя қилди. Бу – Қўшма Штатлар ҳукуматининг коронавирус билан боғлиқ глобал COVAX ташаббуси орқали дунё бўйлаб беғараз тарқатаётган хавфсиз ва самарали 1,1 миллиард доза вакцинанинг бир қисмидир. “Хавфсиз ва самарали давоми…\nРукнларЯнгиликларТегларCOVAX, USAID, вакцина, Ўзбекистон-АҚШ\nЧоп этилган 17.01.2022 17.01.2022 МуаллифС.Салим\nТуркия дунёнинг етакчи атроф-муҳит ва барқарорлик платформаси – Глобал барқарор туризм кенгаши билан ҳамкорлик шартномаси имзолади. Ушбу келишув доирасида Туркия ва Кенгаш биринчи марта Миллий барқарор туризм дастурини тайёрлайди. Янги дастур билан турк туризм саноати глобал барқарорлик амалиётларини тезлаштиради. Шу давоми…\nЕвропа Иттифоқининг Марказий Осиёда чегараларни бошқариш бўйича кўмак дастури (БОМКА) Тошкентда чегара ва божхона идоралари ўртасида функционал ваколатларни ўзаро онлайн тарзда топшириш масалалари бўйича миллий семинар ўтказди. Семинарда Ўзбекистон Республикасининг чегара ва божхона хизматлари марказий аппарати, чегарадан ўтказиш назорат пунктлари давоми…\nЧоп этилган 15.01.2022 15.01.2022 МуаллифС.Салим\nТуркия маданият ва туризм вазири Меҳмет Нури Эрсой “А Haber” теледастури жонли эфирида соҳадаги бугунги ҳолат ва яқин истиқболдаги режалар билан ўртоқлашди. Қайд этилишича, 2019 йилда Туркия тахминан 51,7 миллион сайёҳни қабул қилди. Пандемия сабабли сайёҳлар сони 16 миллион нафарга давоми…\nЎзбекистон Президенти Шавкат Мирзиёевнинг 13 январдаги фармонига мувофиқ, Қуролли Кучлари ташкил этилганининг 30 йиллиги ҳамда Ватан ҳимоячилари куни муносабати билан ҳарбий хизматчилар ва ҳуқуқни муҳофаза қилиш органларининг бир гуруҳ ходимлари ҳарбий унвонлар, орден ва медаллар билан тақдирланган эди. 14 январь давоми…\nЧоп этилган 15.01.2022 19.01.2022 МуаллифС.Салим\nҚозоғистонда жорий йил январь ойи бошида рўй берган оммавий норозилик ва беқарорлик сабаб мамлакат раҳбарияти Коллектив хавфсизлик шартномаси ташкилотидан (КХШТ) ёрдам сўради. Шу тариқа 6 январь куни қўшни Қозоғистонга мазкур ташкилот тинчликпарвар қўшини киритилди. КХШТ кучлари таркибида 100 нафар Арманистон давоми…\nТуркиянинг Grizu-263A деб аталган биринчи мини сунъий йўлдоши SpaceX компаниясининг Falcon 9 ракета ташувчисида фазовий тадқиқотлар учун муваффақиятли тарзда коинотга учирилди. Хабарларга кўра, мини сунъий йўлдошдан илк сигнал қабул қилинган. Туркия телерадиокомпанияси (TRT) сунъий йўлдошнинг илк парвози акс этган қисқа давоми…\nАҚШ Халқаро тараққиёт агентлиги (USAID) Агробизнесни ривожлантириш лойиҳаси доирасида “Хотин-қизларнинг имкониятларини кенгайтириш жамғармаси”ни тузиб, ҳунармандчилик корхоналари ва якка тартибдаги ҳунарманд аёллар фаолиятини қўллаб-қувватлаш мақсадида ҳамкорликда сармоя киритишни назарда тутувчи бизнес ғоялар танловини эълон қилди. Жамғарма доирасида ажратиладиган маблағлар корхоналар ва давоми…\nTurkey эмас, Türkiye! Янги лойиҳадан кўзланган мақсад – мамлакат номини тўғри шаклда тарғиб этиш\nЧоп этилган 13.01.2022 13.01.2022 МуаллифС.Салим\nТуркия президенти девони Коммуникациялар бошқармаси “Hello Türkiye” деб номланган лойиҳани бошлади. Бундан кўзланган асосий мақсад мамлакат миллий ва халқаро номининг “Türkiye” сифатида ишлатилишини жаҳон оммавий ахборот воситаларида янада кенг тарғиб этишдан иборат. Коммуникациялар бошқармаси бошлиғи Фахриддин Алтуннинг маълум қилишича, 2021 давоми…\n6-саҳифа. Жами: 44Боши«234567891011»Охири\nТошкентда “Озарбайжонни кашф эт” ҳужжатли фильми тақдимоти бўлиб ўтди


Азимжон Асқаровнинг суди февралга қолдирилди\n26 октябр 2021, Тошкент вақти: 16:40\nЖалолободлик ҳуқуқ фаоли Азимжон Асқаровнинг айбдорлигига ҳатто айрим қирғиз расмийлари ҳам ишонмайди.\n27 январ куни Қирғизистон Олий суди Ўш қирғинида айбланиб, умрбод қамоқ жазосига ҳукм қилинган ҳуқуқ ҳимоячиси Азимжон Асқаровга нисбатан маҳкама жараёнини 8 февралга кўчирди. Бунга Олий суд томонидан Азимжон Асқаров иши юзасидан адвокатлар билдирган эътирозларнинг қабул қилиниши сабаб бўлди.\nАзимжон Асқаровнинг адвокатлари Олий судга ўз ҳимоясидаги одамнинг айбсиз эканини исботловчи бир қатор далилларни тақдим этишди. Бу далиллар таниқли ҳуқуқ ҳимоячиси Азимжон Асқаровга нисбатан Бозорқўрғон ва Жалолободда ўтказилган маҳкама жараёнларида судлар томонидан қабул қилинмаган эди.\n- Адвокатлар топширган иш қоғозлари жиноят ишига тиркалсин ва ўрганилсин. Бу қарор муҳокама қилинмайди ва бу борадаги эътирозлар қабул қилинмайди, - деди судя Перизат Абакирова.\nАйни пайтда Олий суд расмийлари Асқаровнинг адвокатлар тақдим этган ҳужжатларни ўрганиб чиқиш учун вақт керак бўлишини айтиб, маҳкамани 8 февралга кўчирдилар.\nАдвокат Нурлан Тўқтақуновга кўра, Азимжон Асқаров Ўш қирғини ҳали бошланмай туриб, муваққат ҳукуматнинг жанубий вилоятлар бўйича махсус вакили Исмаил Исақовга одамларга номаълум шахслар томонидан қурол тарқатилаётгани ва қандайдир жанговар ҳаракатларга тайёргарлик кўрилаётгани ҳақида маълумот берган. Адвокатнинг фикрича, бундай маълумотни ҳукумат расмийсига етказган шахсни Ўш қирғини ташкилотчиси сифатида айблаб бўлмайди:\n- Бозорқўрғон судида мен Исмаил Исақовни судга гувоҳ сифатида чақирилишини илтимос қилганман. Ўшанда судя: “Бу ҳимоячиларнинг муаммоси, керак бўлса, уни ўзинглар чақиринглар”, деб рад жавобини беришган эди. Исмаил Исақов катта сиёсатчи, уни мен судга чақира олмайман. Бундан ташқари, май ойидаёқ Азимжон Асқаров Исмаил Исақовга қирғинга тайёргарлик кўрилаётгани ҳақидаги маълумотларни бераётганига гувоҳ бўлган таниқли одамлар бор. Мен судга уларнинг ёзма кўрсатмаларини ҳам топширганман, - деди адвокат Нурлан Тўқтақунов.\nАйни пайтда жабрланувчи тараф Азимжон Асқаровни Бозорқўрғон туманидаги тартибсизликларга раҳбарлик қилгани исботланган, деб ҳисоблайди. Асосан милиция ходимларидан иборат бўлган гувоҳлар Азимжон Асқаровга қарши гувоҳлик бермоқдалар.\nАйтиб ўтиш лозимки, 2010 йилнинг 13 июнида Бозорқўрғон туманида юз берган оммавий тартибсизликда иштирок этганликда айбланиб, Азимжон Асқаров билан бир қаторда яна 7 киши судланмоқда.\nУлардан 5 нафари, жумладан, Азимжон Асқаров ҳам бир умрлик, қолганлари эса 9 йилдан 20 йилгача қамоқ жазосига ҳукм қилинган эди.\nАйни пайтда бир қатор нуфузли халқаро ташкилотлар Азимжон Асқаровга нисбатан жиноят иши сохталаштирилган, деб ҳисоблайдилар. Халқаро ташкилотларга кўра, Азимжон Асқаров ҳуқуқ фаоли сифатида мунтазам тарзда милиция ва прокуратура тизимларидаги порахўрлик, маҳбусларни қийноқларга солиниши ва бошқа ноқонуний ҳаракатларни фош этиб келган. “Ҳуқуқ-тартибот тузилмалари Асқаровдан ўч олмоқда”, деб ҳисоблайдилар халқаро ташкилотлар.\nҚирғизистон Омбудсмени Турсунбек Акун ҳам президент Ўтунбаева топшириғи билан Азимжон Асқаров ишини ўргангани ва унинг бегуноҳ экани аниқланганини билдирган эди.\n27 январ куни Ҳюман Райтс Уотч халқаро ташкилоти ҳам Қирғизистон Олий судини Азимжон Асқаров ишини қайта кўриб чиқишга чақирди.\nАзимжон Асқаровга нисбатан Бишкекда ўтаётган Олий суд маҳкамасини 26 январдан бошлаб АҚШ, Германия элчихонаси, ЕХҲТ ҳамда кўплаб нодавлат ташкилотлари вакиллари кузатиб бормоқда.


Нигора Каримбоева Zo‘r TV телеканали олдидан ўтганида йиғлаши ҳамда «Олтин ҳумо» маросими бошловчилиги унга насиб қилмагани ҳақида (видео) - Daryo\n19:43, 21.01.2022 36255\nАктриса ҳамда бошловчи Нигора Каримбоева Yashin TV YouTube каналига берган интервьюсида ўйламай гапирган бир оғиз гапи учун «Олтин ҳумо» тақдирлаш маросими бошловчилиги унга насиб қилмагани ҳақида сўзлаб берди.\nБир томондан кулгим, бир томондан йиғлагим келади. Чунки мени Матёқуб ака ‘Олтин ҳумo’га бошловчи сифатида таклиф қилдилар. ‘Бошловчи сифатида ўзбек тилида эмас, рус тилида олиб боргин, Нигора, чунки бошқа давлатлардан меҳмонларимиз бор, улар русийзабон’, — дедилар.\nХўп, дедим. Сценарий беришди, мен уни русчага таржима қилдим, тайёрландим. Бир кун олдин репетицияга чақиришди. Бордим, ҳеч ким йўқ. Режиссёр ўтирибди, Матёқуб ака ва бошқа ходимлар бор, бошловчилар йўқ. Мен билан Рихситилла, Дилноза Кубаева чиқиши керак. Келдим, матнимни ўқиб бердим. Эртаси куни эрталаб соат 10:00 га чақиришди. Келдим, соат 10:00 да яна ҳеч ким йўқ. Жаҳлим чиқди.\n‘Нега булар бунақа, соат 10 га дейилди, келмайдими, менинг ишларим бор’, — дедим. Матёқуб ака ‘Матнингни ўқиб, кейин кетавер’, дедилар. Соат 11 ҳам бўлди, келишди биттадан, Рихситилла келди, Дилноза келди. Лола опам Элтоева ҳаммадан биринчи келдилар.\n‘Лола опа, тавба қилдим, қачон шу нарсадан қутуламан?’, — дедим. ‘Нима бўлди, Нигора?’, — дедилар. ‘Нимага мен айтилган вақтга келаман, бу касаллик. Мана ўтирибман, ҳатто сиз кеч қолдингиз’, — дедим.\n‘Ҳа, кеч қолдим, театрда ишим бор эди’, — дедилар. ‘Бу касаллик менга умуман ёқмайди, кейинги сафар ҳамма жойга кечикиб келаман’, — дедим.\nШундоқ оғзимдан чиқди ва фаришталар шу гапимни олиб кетишди. Ўртада съёмкам бор эди, унга бориб келдим. Кейин соат 16:00 да салонга қайтдим, ўзимга қараб, сочларимни тўғрилатгани. Соат 18:00 да концерт. 17:30 да машинамга ўтирдим. Салоним Педагогика институти тарафда, яъни Панорамагача 5 дақиқалик йўл. Машинага ўтирдим, тирбандлик, ҳаракат тақа-тақ тўхтади. Телефон қилишяпти, ‘Нигора қаердасиз’, деб. Силжиб-силжиб, мана Humo’нинг олдига келдим, Телевидение олдига келдим, деб айтяпман. Соат 17:55. Нима қилишимни билмайман. Қалтираб, матним қўлимда, кўйлакларим тайёр, йўлда туфлигимни кийдим, тақинчоқларимни тақдим. Панораманинг олдига келганимда, соат 18:03 эди. Машинамни дуч келган жойга қўйдим-да, киришим билан қўнғироқ қилишди: ‘Нигора, биз бошладик’, – дейишди.\n‘Мен чиқиб, қўшилиб олай’, — дедим. ‘Панорамада саҳнанинг орқасидан чиқиш йўқ, фақат саҳнадан чиқиш мумкин экан. Қўшилиб кета олмайсиз’, — дейишди.\nЭнди тасаввур қилинг, менинг шунча меҳнатим, таржималарим, тайёрланиб келганим... Нима қилишни билмадим, машинамга ўтириб йиғладим, увуллаб йиғладим.\nНигора Каримбоева, актриса ва бошловчи\nШунингдек, актриса интервью давомида Zo‘r TV телеканалида унинг дилини оғритишгани боис тўрт ойдан сўнг у ердан кетгани ҳақида ҳам гапирди.\n«Телеканал жамоаси ҳақида гапиришни истамайман. Ўша телеканал олдидан ўтсам йиғлагим келади. Билмадим, нега унақа бўлди. Мен билан ҳеч ким шунақа қилмаган. Ҳаттоки кетганимдан кейин ўша каналдаги бошқа кўрсатувларга меҳмон сифатида ҳам таклиф қилишди. Лекин ўша жойга боргим келмади. Гапирсам, чуқурлашиб кетаман, шунинг учун гапирмайман», — дейди Нигора Каримбоева.\n15:36 Бугун 644\n15:31 Бугун 1346\n15:17 Бугун 1413\n15:16 Бугун 1217\n14:53, 18.05.2022 58332\n00:12, 19.05.2022 48531\n13:15, 19.05.2022 48215